“Пакана” лақабли наркобарон Лоэра Мексиканинг собиқ президентини судга берди\nБугун 24 май, 2019 йил, жума\nПакана лақабли мексикалик наркобарон Хоакин Гусман Лоэра Мексика бош прокуратурасига унинг АҚШга топширилиши билан боғлиқ процессуал қонунбузарликлар бўйича мамлакатнинг собиқ президенти Энрике Пенье Ньето устидан судга шикоят қилди. Бу ҳақда Лоэранинг адвокати Хосе Луис Меса маълум қилди.\nЛоэра 2016 йил бошида Пенья Ньето президентлиги вақтида қўлга олинган, бир йилдан кейин эса АҚШга топширилган. Бу ерда унга бир нечта штат томонидан АҚШга кокаин етказиш, қуролга ноқонуний эгалик қилиш ва қотилликларни ташкиллаштириш бўйича айбловлар қўйилган. Яқинда Нью-Йорк суди Лоэрани унга қўйилган барча 10 та айблов бўйича айбдор деб топган. Унга бу айбловлар бўйича умрбод қамоқ жазоси берилиши мумкин.\nЛоэра адвокатининг айтишича, наркобарон Мексика билан чегарадош бўлган Калифорния ёки Техасга етказилиши керак эди, бироқ у Нью-Йоркка етказилган. Бу эса Мексика ва АҚШ ўртасидаги экстрадиция ҳақидаги келишувга зид ҳисобланади. Бундан ташқари, экстрадиция олдидан Лоэрани 8 та жиноят бўйича Мексика судлари томонидан судланиши кераклиги ҳақидаги бандга амал қилинмаган.\nМеса Мексиканинг амалдаги президенти Андрес Мануэл Лопес Обрадорга Лоэранинг оиласига кўрсатишга ваъда қилган кўмаги учун миннатдорлик билдирган. Лопес Обрадор февраль охирида наркобароннинг яқинларига у билан кўришиш учун АҚШга гуманитар визалар олишда ёрдам беришга ваъда берган.\nПакана биринчи марта 1993 йилда Гватемалада ушланиб, Мексикага топширилган ҳамда 20 йиллик қамоқ жазосига тортилган. Бироқ у 2001 йилда қатъий тартибдаги турмадан қочишга муваффақ бўлган. Шундан кейин у Интерпол бўйича қидирувга берилган. Жумладан, АҚШ унинг боши га 5 млн доллар ваъда қилган. Наркобарон 2014 йилда яна қўлга олинган, бироқ бир йил ўтгач қамоқдан 1,5 кмлик туннел қазиб қочишга муваффақ бўлган. Жиноятчи учинчи марта 2016 йилда қўлга олиниб, бир йилдан кейин АҚШга топширилган.\nКиритилди: 20:30 14.03.2019. Ўқилди: 751 марта. Фикрлар сони: 0 та.\nДаҳшат! Бемор шифокорнинг кўз ўнгида фожиали тарзда вафот этди\nЭшитдингизми? Актриса Равшана Куркованинг отаси Баҳром Матчонов 17 йил ўтиб Ўзбекистонга қайтиб келди


Депутат Самарқанд шаҳри “Фидойилар” маҳалласидаги абгор ҳолат бўйича қатор саволлар қўймоқда - zarnews.uz\nДепутат Самарқанд шаҳри “Фидойилар” маҳалласидаги абгор ҳолат бўйича қатор саволлар қўймоқда\nХалқ депутатлари Самарқанд вилояти Кенгаши депутати Феруз Насруллаев таҳририятга мазкур маҳалладан олинган қатор видеолавҳа ва суратларни юборди. Унда “Чашма” ариғи атрофида йиллар давомида тўпланиб қолган чиқиндилар муаммоси акс этган.\n“Вилоят Кенгаши раисининг топшириғига асосан "Фидойилар" маҳалласидан ўтувчи “Чашма” коллектори ён-атрофини ободонлаштириш ва аҳоли дам олиш масканига айлантириш, велойўлаклар ташкил қилиш бўйича ўрганиш ўтказилганди.\nБориб ўрганилганда маҳалладаги ҳолат ачинарли экани маълум бўлди. Маҳаллада ободонлаштиришга умуман эътибор қаратилмаган. Ариқ (коллектор) ён-атрофи чиқинди билан тўлган. Ҳозирги мураккаб вазиятда бу ерда яна ҳам кўпроқ касаллик тарқалиши ҳеч гап эмас.\nМутасадди ташкилотлар қаерга қараяпти? Экология ва атроф-муҳитни муҳофаза қилиш инспекцияси, Самарқанд шаҳар давлат санитария ва эпидемиология-осойишталик маркази бўлими қани?” дейди депутат ўз хатида.\nТеглар: маҳалла депутатлар\nШаҳар ҳокимлиги “Чашма” ариғи атрофидаги хароб ҳолат назоратга олинганини айтмоқда\nМаҳаллалардаги ҳоким ёрдамчиларига 2,5 триллион сўм йўналтирилади\nДепутатлар ДХМлар фаолиятини ўрганди: кўрсатилаётган хизматлар таҳлил қилинди, таклифлар билдирилди\nМаҳаллалар ва эҳтиёжманд фуқаролар эътибордан миннатдор\nДепутатларнинг одамларга нафи тегяптими?


Бирламчи тиббий тизим: маош муҳим, ислоҳот ундан ҳам муҳим\n11:30 / 19.03.2020\nҲар бир фуқаро ўз соғлиғини сақлаш ҳуқуқига эга. Бутун дунёда бу ҳуқуқ асосий ҳуқуқлардан бири деб тан олинган. Дунё мамлакатларида фуқаролар соғлиғини ҳимоя қилиш у ёки бу даражада давлат томонидан кафолатланади, бу кўрсаткич давлатнинг инсонпарварлик мезони бўлиб хизмат қилади.\nСўнгги ойларда короновирус тарқалиши сабабли давлатлар ўз фуқаролари ҳақида қай даражада қайғуриши аниқ равшан кўриниб қолмоқда. Мамлакатимизда амалдаги қонун асосида зарур чора тадбирлар кўрилгани, ҳукумат ва давлат ташкилотлари томонидан ўзига буюрилган вазифалар сўзсиз бажарилиши натижасида бу касалликни ватанимизда кенг тарқалиб кетишининг олди олинишига ишонамиз.\nШу ўринда баъзи мулоҳазаларни билдирмоқчиман. Айрим депутатлар тиббий ходимларнинг маошларини ошириш таклиф қилишмоқда. Бу ниҳоятда зарур, балки бир мунча вақт олдин амалга оширилиши керак бўлган чора. Лекин биз мамлакат тиббиёт тизимини халқимиз рози бўладиган даражада ўзгартиришимиз учун чуқур ислоҳотлар зарур. Тизимда йиғилиб қолган оғир муаммоларни фақат маош оширилиши билангина ижобий ҳал этиб бўлмайди.\nМаълумки, тиббиётнинг бирламчи тизими аҳоли билан доимий мулоқотда бўлиб, уларнинг ҳаёт тарзига таъсир этади, ҳар қандай касаллик билан биринчи рўбарў келади. Шунинг билан бирга, аҳолининг барча эътирозлари, ҳақоратлари, баъзида муштларини ҳам шу қуйи тизим қабул қилмоқда. Шунинг учун ҳам бу тизимда доимий врачлар ( ҳатто Тошкент шаҳрида ҳам) етишмовчилиги кузатилмоқда.\nРивожланган давлатларда тиббиётга ажратилган жами маблағнинг асосий қисми бирламчи тизимни ривожлантириш учун сарфланади. Чунки, бу муассасаларга аҳолининг барчаси мурожаат қилади, уларнинг бир қисмидагина ихтисослашган марказларга ва шифохоналарга мурожаат қилиш эҳтиёжи бор. Агар бирламчи тизим тўлақонли ва самарали ишласа, ўз-ўзидан аҳоли саломатлик кўрсаткичи яхшиланиб, касалликлар асоратланишининг олди олинади. Демак, қиммат клиникаларга эҳтиёж камаяди.\nБизда бугунги кунда маблағлар тақсимоти бутунлай тескари: маблағлар шифохоналардан ортсагина поликлиникалар, ҚВПларга берилади. Бу муассасаларнинг моддий техника базасини яхшилаш, йиллар давомида ҳам жисман, ҳам маънан эскирган тиббий асбоблар ва жиҳозларни тизимли янгилаш йўлга қўйилмас экан, бирламчи тизимдан аҳоли норозилигини тугатиб бўлмайди.\n2017 йилда “оптималлаштириш” баҳонаси билан қишлоқ туманларидаги бирламчи тиббий муассаса – ҚВПлар кескин қисқартирилди, тиббий ходимларнинг, аҳолининг эътирозлари инобатга олинмади. Натижада беморлар, ёш болали, ҳомиладор аёллар 5-10 км. йўл юриб шифокор кўригига боришмоқда. Кўпгина қишлоқларда доимий транспорт йўқлигини инобатга олсак, бу йўл яёв босилиши керак.\nШаҳар поликлиникаларида эса тиббий хизмат ва патронаж ишларини яхши ташкил қилиш учун автомашиналар ажратилган. Ваҳоланки, шаҳарда жамоат транспорти юриб турибди. Лекин қишлоқларда жойлашган поликлиникаларгнинг патронаж хизмати учун автомобиллар билан таъминланиши қай даражада? Иссиқни иссиқ, совуқни совуқ демай, ҳар куни бир неча километр йўлни яёв босувчи патронаж ҳамширанинг меҳнатини етарли даражада қадрлаяпмизми?..\nАҳолини тиббий хизматдан рози қилиш, ҳар қандай кутилмаган ҳолатлар учун шай туриш мақсадида бирламчи тиббий муассасаларга асосий эътиборни қаратишимиз шарт. Жумладан, ушбу муассасаларни аҳоли учун қулай жойларда ташкил этиш, уларнинг хизмат радиусини мақбул даражага келтириш, ҳар бир врач ва ҳамширага бириктирилган аҳоли сонини тиббиёт ходимининг имконияти чегарасида белгилаш зарур.\nБирламчи тиббий муассасада юритиладиган, лекин тиббий ходимга ҳам, аҳолига ҳам нафи тегмайдиган, фақат назоратчи, текширувчилар учун зарур бўлган ҳужжатлар, ҳисоботлар, тартиблардан воз кечиш вақти аллақачон ўтиб кетди.\nУмумий хулоса шуки, соғлиқни сақлаш тизимида чуқур ислоҳотлар зарур. Бу ислоҳотларни халқимизни рози қилиш нуқтаи назаридан пухта ўйлаб, режалаштириш ва амалга ошириш талаб этилади. Бошқача айтганда, фақат маошларни ошириш билан тизимда йиллар мобайнида йиғилиб қолган муаммо ва камчиликларга ечим топишимиз амримаҳол. Шунинг учун чуқур ислоҳотлар ўтказиш зарур.\nФақат бу ишлар “кампания”га айлантирмасдан, шу соҳада катта тажриба тўплаган амалиётчилар, хорижий давлатлар тажрибасидан хабардор олимлар иштирокида бамаслаҳат ташкил қилинса, халқимиз розилигига эришамиз.\nХалқ демократик партиясининг Олий Мажлис Қонунчилик палатасидаги фракцияси аъзоси.\n20:00 / 04.05.2020


АҚШ Давлат департаменти: АҚШ Сурияда ўтган сайловларни ҳаққоний ва эркин деб ҳисобламайди\n00:39 / 15.04.2016\nАҚШ Давлат департаменти расмий вакили Жон Кирби АҚШ Сурияда бўлиб ўтган парламент сайловларини ҳаққоний ва эркин ўтди, деб ҳисобламаслигини айтиб ўтди. Бу ҳақда РИА “Новости” ахборот агентлиги хабар бермоқда.\n"Ҳозирда, Асад тузуми ҳокимият тепасида бўлган, ҳукумат ўз одамларига ҳужум қилаётган ва миллионлаб сурияликлар Сурияда бўлмаган, ўз ватанларидан қочишга мажбур бўлганлари учун сайловларда иштирок этмаган бир вақтда Суриядаги парламент сайловларини ишонч қозонувчи, ҳаққоний ва эркин деб ҳисобланишини тасаввур қилиш мушкул", деб айтди Кирби.\nАввалроқ Сурияда парламент сайловларида овоз бериш якунлангани маълум қилинганди.\nПарламентга сайловларда 250 ўринга 3,5 минг номзод кураш олиб борди. Бу ўринлардан ярми анъанавий тарзда одатда ишчи ва деҳқонлар вакилларига ажратилади.


Қирғизистоннинг Жалолобод вилоят суди бир умрлик қамоқ жазосига ҳукм қилинган Шамсиддин Ниёзалиев ишини аппеляция тартибида кўриб чиқиб, уни озодликка чиқарди. Нёзалиев 2010 йил, июн воқеаларидан кейин умрбод қамалган ўнлаб қирғизистонлик ўзбекдан биридир.\nЖалолободдаги норасмий манбадан олинган бу хабарни Озодлик радиоси қирғиз хизмати мухбири Ирисбай Абдраимов вилоят прокуроридан олинган маълумотга таяниб, тасдиқлади.\nШамсиддин Ниёзалиев 2010 йилнинг 13-14 июн кунлари Бишкек – Ўш йўлининг Санпа деб аталувчи қисмида бир гуруҳ одамлар билан ўндан ортиқ фуқаронинг ўлдирилишида иштирок этганликда айбдор, деб топилиб, 2012 йилнинг 25 октябрида Жалолобод вилоят Сузоқ туман суди унга нисбатан умрбод қамоқ жазосини белгилаган эди.\nЖалолобод вилоят суди Шамсиддин Ниёзалиев ишини 28 ноябрда аппеляция тартибида кўришни бошлаган.\nОзодлик мухбири Ирисбай Абдраимовнинг хабар қилишича, Ниёзалиевнинг 21 январ куни озодликка чиқарилгани тўғрисидаги хабарни вилоят прокурори Киличбек Токтогулов Ниёзалиев тасдиқлаган.\n“Прокурорнинг айтишича, прокуратура суд ҳукмидан норози ва шунинг учун эртага ҳукм устидан киритмоқчилар”, деди Озодлик мухбири.\n-Мен 2010 йилнинг 20 майида Ўзбекистонга кимёвий ўғит олиб келиш учун ўтганман. У ерда мен икки ойлик пропискага туриб, Фарғона шаҳрида яшаганман, -деган эди Шамсиддин Ниёзалиев.\nБироқ давлат айбловчиси 2010 йил апрел воқеаларидан сўнг Ўзбекистон Қирғизистон билан чегарасини ёпиб қўйганини далил қатори келтириб, Ниёзалиев Ўзбекистонда яшаганига шубҳа билдирганди.\nДавлат айбловчиси Абдуманоп Темиркуловнинг “Агар Санпа воқеасида қатнашмаган бўлсангиз нега 2 йил қочиб юрдингиз? Нега уйингизга қатймадингиз?” деган саволига Ниёзалиев “Менга акам “Мен воқеаларда қатнашмасам ҳам мелисага олиб кетишиб, роса калтаклашиб айб қўймоқчи бўлишаяпти, Сен келмай тур”, деб айтган эди. Шунинг учун мен сабр-тоқат қилдим, -деб жавоб берган эди.


Бугун Ўзбекистон президенти Ислом Каримов ва Қозоқистон президенти Нурсултон Назарбоев икки давлат ўртасидаги чегарага тааллуқли бўлган барча масалалар ҳал этилгани тўғрисидаги шартномани имзоладилар.\n10 декабр 2019, Тошкент вақти: 04:30\nПойтахт Остонада музокаралар олиб борилганидан кейин сўз юритган Назарбоев, ўтган йилги келишувга биноан чегаранинг 96 фоиздан ошиғи аллақачон белгилаб чиқилганини эслатиб, бугунги шартномада якуний ечим топилганини таъкидлади. Унинг айтишича, мазкур чегара шартномасидан Қозоқистон ҳам Ўзбекистон ҳам манфатдор бўлади ва бу ҳужжатда Ўзбекистондаги этник қозоқларнинг, шунингдек Қозоқистондаги этник ўзбекларнинг ҳақ-ҳуқуқлари ҳам инобатга олингандир.\nПрезидент Назарбоев яна, Марказий Осиëнинг туркий забон халқлари орасида кўпроқ бирлик бўлишига чақирди. Унинг айтишича, Марказий Осиë давлатларининг келажаги учун халқаро алоқаларни мустаҳкамлаш ниҳоятда муҳимдир.


11 октябрь, 2020, 03:13\nТеглар:Новак Жокович | Рафаэль Надаль | Теннис\nБизни супер тўқнашув кутиб турибди.\nБугун "Roland Garros"нинг финал учрашуви бўлиб ўтади. Унда турнирнинг 12 карра ғолиби, испаниялик Рафаэль Надаль ҳамда айни пайтда жаҳоннинг 1-рақамли теннисчиси сербиялик Новак Жокович ўзаро муносабатларга ойдинлик киритиб олади.\nҲал қилувчи беллашувда ушбу спортчилар аввал 2 бор тўқнаш келган. 2012 йил Франция очиқ чемпионати финали 6:4, 6:3, 2:6, 7:5 ҳисобида Надаль фойдасига ҳал бўлган. Орадан икки йил ўтиб, улар яна финалгача мағлубиятсиз етиб келади ва яна Надаль ғолиб чиқди: 3:6, 7:5, 6:2, 6:4.\nБугунги кунда жаҳоннинг энг кучли икки ракетка устаси ўртасидаги баҳс ҳеч кимни бефарқ қолдирмаслиги аниқ. Шу боис, сўнгги янгиликлардан бохабар қилиб боришга ҳаракат қиламиз.\nЖокович қийин ғалаба эвазига чорак финалга чиқди\nЖокович "Vienna Open"да ўз юришини бошлади


ЎзА - “РАҚС СЕҲРИ” халқаро фестивалида Озарбайжон рақс жамоаси олий ўринни эгаллади\nЖорий йилнинг 14-16 сентябрь кунлари Ўзбекистон Республикаси Маданият вазирлиги, Туризмни ривожлантириш давлат қўмитаси , Хоразм вилояти ҳокимлиги ва бошқа ташкилотлар ҳамкорлигида ўтказилган ушбу маданий тадбир миллий урф-одатларимиз, қадриятларимиз ва санъатимизни улуғлаши билан ҳам аҳамиятли бўлди.\nФестивалнинг тантанали очилиш маросими Хива шаҳридаги “Ичан қалъа” давлат музей қўриқхонаси “Ота дарвоза” мажмуаси олдида ўтказилди. Мажмуа олдидаги майдонга санъат ихлосмандлари йиғилди. Таржима талаб этмайдиган рақс санъати байрамида кўплаб хорижий меҳмонлар иштирок этди.\nФестивалда Англия, Италия, Франция, Голландия, Россия, Малайзия, Ҳиндистон, Хитой, Индонезия, Польша, Грузия, Азарбайжон, Қозоғистон, Туркманистон, Тожикистон каби 10 дан ортиқ хорижий давлатлардан 50 га яқин иштирокчи раққослар ва рақс гуруҳлари қатнашди. Шунингдек, юқори мартабали хорижий меҳмонлар, дипломатик корпус вакиллари ҳамда оммавий ахборот воситалари вакиллари иштирок этди.\nФестивалда юртимизнинг турли ҳудудларидан ва қатор хорижий давлатлардан келган санъаткорлар ўз бадиий чиқишлари билан иштирок этди. Фестивал дастури ниҳоятда ранг-баранг ва тадбирларга бой бўлиб, ундан кўплаб намойиш ва кўргазмалар ҳам ўрин олди. Миллий либослар кўргазмаси фестивалнинг дастлабки тадбирларидан бири бўлди. Унда Хоразм вилоятининг бир қатор иқтидорли дизайнерлари либослар коллекциясини намойиш этди.\nХалқаро фестиваль доирасида анимацион шоулар, саҳналаштирилган томошалар, қўғирчоқ театри, ҳунармандлар кўргазмаси, миллий таомлар, халқ ўйинлари, тасвирий ва амалий санъат кўргазмалари ҳам ўтказилди.\nФестивални томоша қилиш учун келган хорижий ва маҳаллий сайёҳларга юртимиз ноз-неъматларини ўзида жамлаган кўргазмалар, миллий таомлар ва Хоразм нонларининг тайёрланиши жараёнларини акс эттирувчи тадбирлар намойиш этилди.\nФестивалнинг иккинчи кунида миллий халқ ўйинлари бўйича мусобақа, тасвирий ва амалий санъат кўргазмаси, "Ўзбекистон Миллий рақс санъати" фотокўргазмаси ҳамда стилист ва сартарошлар танлови ташкил этилди.\nШоу тарзида ўтказилган стилист ва сартарошлар танлови касб эгалари ва мода ихлосмандларининг байрамига айланди.\n– Мамлакатимизда мода саноатининг ривожланаётгани кун сайин иқтидорли стилист ва уста сартарошлар, визажистларни кашф этаётир, – дейди Ўзбекистон Республикаси сартарошлар ва косметологлар уюшмаси раиси Фарҳод Шомуродов. – Айниқса, улар томонидан яратилаётган янги кўринишдаги модерн услуби билан бир қаторда миллатимизга хос бўлган миллий услуб ўзига хосдир.\n"Рақс сеҳри" анъанавий халқаро фестивали доирасида Урганч туманидаги "Туркманлар" маҳалласидаги "Ўзбек-Туркман дўстлик уйи"да “Рақс санъатида миллий анъаналарнинг аҳамияти” мавзуида илмий-амалий анжуман ҳам ўтказилди. Унда рақс санъати тарихи ва амалиёти борасида илмий изланишлар олиб бораётган олимлар, фестиваль меҳмонлари, талаба ёшлар иштирок этди. Иштирокчилар ўзбек миллий рақслари, хусусан Хоразм рақс санъатининг ривожланиш тарихи, мазмун-моҳияти билан таништирилди.\n–Мен жуда кўп халқларнинг рақс санаъти бўйича мақолалар ёзганман, – дейди Буюк Британиялик журналист, блоггер Роса Верконэ. – Уларнинг тарихини ўрганганман. Бугунги анжуманда иштирок этар эканман ўзим учун жуда кўп маълумотлар олдим. Эндиликда, мунтазам равишда ўзбек рақсларини тарғиб қилиб тураман. Чунки, шундай ажойиб маданий меросни яширин қолдириб бўлмайди. Уни бутун дунё ўрганиши, келажак авлодлар ҳам баҳра олиши лозим.\nАнжуман якунида "Улли ҳовли" мажмуасида меҳмонлар учун миллий ҳунармандчилигимиз кўргазмаси ҳамда Урганч тумани маданият бўлими, Ўзбек-туркман дўстлик жамияти ва Қозоқ миллий маданий маркази ҳамкорлигида концерт дастури намойиш этилди.\nФестивалнинг халқаро рақс танлови икки кун давом этди. Унда турли мамлакатлардан ва республикамизнинг барча ҳудудларидан келган 100 дан ортиқ раққослар ўз санъатини намойиш қилди.\n–Мазкур танловнинг асосий мақсади рақс санъатини янада ривожлантириш, уни юксак даражага кўтариш орқали мамлакатимизда арт-туризмни ривожлантиришдан иборат, – дейди Ўзбекистон маданият вазири ўринбосари Озодбек Назарбеков. – Бундан ташқари, дунёнинг истеъдодли раққос ижрочилари, балетмейстерларини рағбатлантириш ва уларнинг ижодини кенг тарғиб қилиш ҳамда миллий рақс ижрочилари учун замонавий рақс мактабларини яратиш кўзда тутилган. Шунингдек, ушбу фестивал нуфузини дунё бўйлаб кенг тарғиб этиш ва иштирокчилар сонини янада кенгайтириш лозим.\nТил ва миллат танламайдиган рақс санъати танловида Англия, Италия, Франция, Голландия, Россия, Қувайт, Малайзия, Ҳиндистон, Хитой, Индонезия, Польша, Грузия, Озарбайжон, Қозоғистон, Туркманистон, Тожикистон каби давлатлар вакиллари қатнашди.\nТанлов давомида ҳар бир иштирокчи ва жамоаларнинг чиқишлари халқаро тоифадаги ҳакамлар томонидан баҳолаб борилди. Баҳолашда чиқишнинг бадий ва хореографик жиҳатлари, ижро техникаси ва пластикаси, ҳиссиётлилик, актёрлик маҳорати, юз мимикаси, мусиқа, хориография ва либослар уйғунлиги эътиборга олинди.\nҚуёш нурли юзини беркитиб юртимиз бўйлаб оқшом тушди. Шаҳру қишлоқларимизда сокинлик ҳукумрон. Бироқ, Ичан қалъа обидалари узра турли миллатларга хос мусиқа ва қўшиқлар янгради. Ўйин кулгу шоду ҳуррамлик давом этди. “Ичан қалъа” давлат музей-қўриқхонасининг “Кўҳна Арк” майдонида катта гала концерт ва турли номинациялар ғолибларини тантанали тақдирлаш маросими бошланди. Унга давлат ва жамоат идоралари вакиллари, меҳнат фахрийлари, фаол ёшлар, халқаро ва республика ОАВ ҳодимлари иштирок этди.\nТантанали маросимда “Рақс сеҳри” халқаро рақс танловининг якуний натижалари эълон қилинди.\nУчинчи ўринга “Лазги”(Ўзбекистон), “Намат” (Қозоғистон), “Зебо” (Тожикистон) ва “Калитрити” (Ҳиндистон) ашула ва рақс ансамбллари лойиқ деб топилди. Иккинчи ўринни Индонезия рақс жамоаси, “Хоразм рақс” ва Грузиянинг “Рустави” жамоалари эгаллади. Биринчи ўрин Польша ва Туркманистон рақс жамоаларига насиб этди.\nОзарбайжонлик раққослар жамоаси эса халқаро фестивалнинг “Гран – при” мукофотига сазовор бўлди.\nКонцерт дастурида халқаро ва мамлакатимиз санъати усталарининг жозибадор чиқишлари барчага хушнудлик бахш этди. Бир сўз билан айтганда замонавий ижод, бетакрор гўзаллик байрамига айланган фестиваль тили ва дили саъантга ошуфта диёримизга ўзгача шукуҳ бағишлади. Дунё раққослари жам бўлган бетакрор Хива эса ўз жозибаси ва мафтункорлиги билан барчани мафтун этди.


Каримовга ўхшаган даҳрий материалистлар… « Ўзбекистон Халқ Ҳаракати\nКаримовга ўхшаган даҳрий материалистлар…\n23 December 2014 - 14:16\n“Фитратга мактуб ёхуд руҳ билан суҳбат” туркумидан\nБир ёзувчи, инсон ҳаётида икки тур тасодиф бор, уларнинг қачон содир бўлишини ҳеч кимса айтолмайди, деб таъкидлаган эди. Бири – шахсга алоқадор, иккинчиси – жамоага, кўпчиликка мансуб. Бири – одамнинг қачон уйқуга кетиши, иккинчиси – миллатнинг қачон инқирозга юз тутишидир. Аммо ислом давлати масаласида аҳвол ўзгача. Биз унинг юксалиш ва инқирозини бир-биридан ажратиб кўрсатмоқчи бўлсак, хулафои рошидин даври билан араб империализмининг пайдо бўлиши ўртасига чизиқ тортишимизга тўғри келади.\nХалифалик биринчи галда диний тизим бўлиб, унинг сиёсий табиати иккиламчи ўрин тутар эди. Халифалик дастлабки тўрт халифа даврида ўзининг диний йўналишини сақлади, зеро, унинг тепасида турганларни Пайғамбар (а.с.)нинг жонли мўъжизаси деб аташ мумкин эди. Улар ўз эътиқодларининг тимсоли мужассами эдилар. Улар бир вақтнинг ўзида зоҳид, жамоат намозларида имом, масжидларда воиз, қози, қонуншунос, хазиначи, лашкарбоши, маъмур ва давлат арбоби эдилар. Шунга кўра салтанатда бутун ҳокимият – ҳам диний, ҳам дунёвий бир киши – халифанинг қўлида тўпланган, уни Пайғамбар (а.с.) тарбиялаб етиштирган бир гуруҳ маслаҳатчилар ўраб турар эди. Халифа маслаҳатчилар билан кенгашиб иш тутар, Пайғамбар (а.с.) таълимоти бутун ижтимоий ҳаётни ёритиб турар, диний ва дунёвий фаолиятлар доирасида тўқнашувлар бўлишига йўл қўймас эди.\nБу дегани – барча мамлакатларни битта халифа бошқариши керак экан, деган маънони англатмаслиги зарур. Ер юзидаги жами мамлакатлар, миллатлар, кичик ва катта халқлар озод ва ҳур бўлишлари ва шунинг баробарида, улар ўз тақдирларини ўзлари белгилашлари керак. Орзумиздаги жамиятни қурганимизда, уни бошқалар атрофдан ҳамиша кузатиб туришлари аниқ. Тизим лойиқ бўлса, хоҳласак-хоҳламасак, ўзгалар шундан андоза олаверадилар. Бунга Амриқо демократияси ёки японларнинг ўзлаштириш тараққиёти тўла мисол бўла олади. Бошқа бир тузум афзалликлари қалқиб юзага чиқса, уни ўрганиш имондандир. Қусурларини фазилат деб ўйлайдиган бизнинг ҳукумат бу кабиларни тушунишни хоҳламайди. Улар ислом хусусида оғиз кўпиртирадилару, Шаҳодат калимасини қайтаришни билмайдилар. Унинг маъно-моҳиятидан жуда йироқдалар.\nЎзини дин-диёнат ҳомийси қилиб кўрсатишга ўрганиб қолган президент ўйлаганидек, исломда бир-биридан айрилган диний салтанату дунёвий салтанат бўлмайди ва бу бошқарув инсондан юксак диний, ахлоқий, ақлий ҳамда бошқа сифатларга эга бўлишни талаб қилади. Давлат раҳбари ёки имом юксак шахсий фазилатлар соҳиби бўлиши билан бирга жиҳод ва ижтиҳод заруратини ҳамиша юракдан чуқур ҳис этмоғи даркор.\nЖиҳод ислом терминалогиясида кишининг ер юзида энг олижаноб мақсад сари бор кучини сарф этиб, интилиши маъносини англатади. Мусулмон учун Тангри иродасига буткул бўйсуниб, Унинг марҳаматига етишдан ортиқ хайрли иш йўқ. Бунинг учун инсон узоқ ва изчил ички курашни бошдан кечирмоғи, унинг ички дунёсини эгаллашга интилувчи сохта худолардан, уни тўғри йўл, яъни эзгулик ва ҳалолликдан чалғитувчи майлу рағбат, ҳою ҳаваслардан халос бўлмоғи зарур. Ана шу даражага етгач, у яқинлари ҳаётини яхшилаш ва ўзини ўраб турган дунёда адолатли салтанатни барпо этиш учун ўзини масъул ҳисоблайди. Бу ҳам диёнат, ҳам зарурат, негаки, киши нопок бир муҳитда яшаркан, ҳатто тор, шахсий муносабатлар доирасида ҳам Тангри таолога садоқатли бўлиши даргумон бўлиб қолади. Бу сўнгги ҳолат Қуръони каримда фитна деб аталади ва у офат, исён, хиёнат, гуноҳ, васваса, бузуқчилик, бир сўз билан айтганда, ҳар нечук фалокат маъносини билдиради. Мусулмонлар буни бугун Ўзбекистон тимсолида бошларидан ҳар соат-ҳар дақиқада кечирмоқдалар. Нопок тузум уларга ҳалол меҳнат қилиб эркин яшаш имконини бермагани каби бузғунчиликларга етаклайди, зимдан жиноятлар қилишга ундайди. Бутун тизим кишиларни ахлоқсиз амалларга қўл уриб, субутсиз ва фирибгарликлар содир этишга мажбурлайди.\nЖиҳодда иштирок этувчи инсон учун фақат ислом таълимоти, мусулмон урф-одатларини билишнинг ўзи етарли эмас. У даҳрийлик фалсафаси, унинг расму русумларидан ҳам хабардор бўлиши, улар қайси қиёфада намоён бўлмасин, дарҳол таниб олиши лозим. Даҳрийлик фалсафаси ва расму русумларидан хабардор бўлмаган киши Каримов сингари исломнинг ашаддий душманларини ҳам мусулмон санаб, унинг айтганига ишониб, амалда унинг дину диёнатга қарши жиноятига шерик бўлиб юраверади. У шойтоннинг кўзларига оқни қора, қорани оқ қилиб кўрсатаётганини пайқамайди ҳам.\nХудди шу нарса бугун ўзбекнинг бошига тушиб турибди. У дунёвий ишларда уқувсиз ва тажрибасиз бўлгани учун ҳам, уни мўмин-мусулмонлиги хароб қиляпти. Топталган адолат, унинг бошида болта кўтариб, эзгулик қон йиғлаб турибди. Билимсизлик ва анойилик хиёнат ва субутсизликнинг гуллаб-яшнашига асос яратаяпти. Исломнинг ўз ҳаётларида барқ уриб ривожланишини жону дилларидан истайдиган одамлар, дину диёнатнинг илдизларига путур етказаётганларини ўзлари билмайдилар. Шунинг учун ҳам исломнинг муаммоси, мусулмонларнинг ўзлари бўлиб қолди. Улар исломдан орқада қолиб кетдилар.\nДавлат тепасида турган кимса Каримов каби шаклан мусулмон, мазмунан мажусий бўлсачи? Сўзида ислом томонида туриб, амалда унга қарама-қарши ишлар қилсачи? Албатта, бу даҳшат! Устига-устак, у ўша мамлакат халқига нисбатан нафрат билан улғайган бўлса, исломни кўрарга кўзи, мусулмонларни отарга ўқи бўлмаса нима қилиш керак? Бунинг ҳалокатли оқибатларини бугун нафақ ўзбеклар, бутун дунё халқлари Ўзбекистон мисолида кўриб-билиб, ҳайратдан ёқа ушлаб турибди. Бундай ачинарли ва ночор ҳолатни изоҳлашга ҳожат йўқ.\nИжтиҳод – ўзгариб турувчи ҳаёт талабларини бажо этиш қобилияти демакдир. Бунинг учун ислом моҳиятини чуқур англаш ва ислом ҳуқуқшунослиги асосий принсипларини мукаммал билиш талаб этилади. Ижтиҳод табиат бойликларидан ислом йўлида истифода этишни ҳам ўз ичига олади, токи улар Каримовга ўхшаган даҳрий материалистлар ва ёлғончи ва риёкорларнинг қўлига тушмасин ва Ер юзида манманлик ва фалокатнинг ёйилишига хизмат қилмасин.\nДину диёнат таъсири камайиши билан мусулмонларнинг ахлоқий, маънавий сифатлари ҳам пасайиб кетди. Халифаларнинг Каримов ва унинг қизлариникига ўхшаган ахлоқий бузуқчиликдан иборат турмуш тарзи жамиятнинг умумий маънавий қиёфасига таъсир этмай қолмади. Қуръони каримнинг “Яхшиликка интилинг, ёмонликдан сақланинг” шиори ўзининг амалий аҳамиятини деярли йўқотди, чунки у давлатнинг қўллаб-қувватлашига суянар, ана шу таянч сусайиши билан исломга қарши тамойиллар қўзғалиб, халқнинг имон-эътиқодини емира бошлади.


”Beeline” юзлаб инсонларни алоқа сифатини ўлчашга жалб қилади\n10:10 / 04.07.2015\nЎзбекистон алоқа оператори “Beeline” тақдим этилаётган хизматларнинг сифатини тармоқда мониторинг қилиш каби Ўзбекистон учун ноёб бўлган дастурни ишга туширмоқда. “Mobile Quality Analyzer” (MQA) инновацион мослама ёрдамида компания овозли хизматлар ва мобил Интернетнинг доимий ўлчовларини янги даражага олиб чиқмоқда. Мазкур илова OS Android (2.3 Gingerbread версиясидан бошлаб) ва iOS (8.1 версиясидан бошлаб) смартфонларида ишламоқда. Яқин вақт ичида “Beeline” барча истовчиларга алоқа сифатини ўрганиш ва уни яхшилаш мақсадида тармоқ волонтёрлари бўлиб, иловани ўз смартфонларига юклаб олиш имконини беради.\nВоқеани шарҳлар экан “Unitel”нинг тижорат директори Максим Ефремов шундай деди: “MQA бевосита смартфонлардан мобил Интернетнинг тавсифномасини олишга имкон берадиган тизимни ўзида мужассам этган. Мижозлар учун муҳим бўлган нарсалар – биз учун ҳам муҳимдир, шунинг учун ўлчовлар айнан абонентлар нуқтаи назаридан келиб чиққан ҳолда асосий сифат кўрсаткичлари бўйича амалга оширилади ва бу авваламбор қулайлик, узлуксизлик ва уланиш тезлиги. Ўлчов жараёнлари ва натижалар йиғилиши MQA иловаси воситалари орқали фойдаланувчининг иштирокисиз фонли усулда амалга оширилади. “Beeline” ходимлари илк волонтёрларга айландилар, айни пайтда эса биз компания ташқарисидаги инсонларни жалб қилишни режалаштирмоқдамиз”.\n“Mobile Quality Analyzer” иловасини жорий қилиб, бевосита абонентларни тармоқ мониторингига жалб қилган ҳолда, “Beeline” телеком-соҳа ривожланишининг янги саҳифасини очмоқда. MQA ўлчов натижалари келгуси ишлаш, ҳисоботлар, графиклар ва бошқа аналитик маълумотлар яратиш учун маълумотлар базасида сақланиб қолади. Тармоқ ҳолати ва drive-тестлар натижаларининг ички мониторинг жараёни ушбу маълумотлар билан тўлдирилади, бунинг натижасида тармоқни такомиллаштириш ва самарали режалаштириш учун тўлиқ анализ яратиб берилади.\n“Бугун “Beeline” ўзининг инновацион етакчи ва етук хизмат кўрсатувчи компания мақомини яна бир бор тасдиқлади, - дея белгилаб ўтди “Unitel”нинг мижозлар тажрибасини ривожлантириш лойиҳаси раҳбари Ораз Абдуразаков. – MQA – бу нафақат мижозлар манфаати учун ишлаш, балки мижозлар билан биргаликда ишлашдир – “Beeline” тармоғини модернизация қилиш ва ривожлантириш йўлидаги биргаликдаги фаолиятдир. Албатта, биз анъанавий усуллар ёрдамида доимий равишда тармоқ мониторинги билан шуғулланамиз, лекин юзлаб, келгусида эса минглаб абонент мосламаларидан келган хизматлар сифати ҳақидаги маълумотлар оқими - мижозлар тажрибасини ҳақиқий тушуниш учун янги даража, миқёсликнинг янги андозаси ва ўлчовларнинг самарадорлигидир”.\n“ Mobile Quality Analyzer ” дастурида иштирок этиш ва иловани юклаб олиш ҳақида “Beeline Ўзбекистон”нинг Facebook саҳифасида қўшимча эълон қилинади.


ЎзА - Қовун сайлида деҳқонларга автомашиналар совға қилинди\nХива шаҳрига ташриф буюрган меҳмонлар ва маҳаллий аҳоли Хоразмнинг миришкор деҳқонлари етиштирган, дунёга донғи кетган, мазаси тилни ёрадиган ҳар хил навдаги қовунлар ва полиз экинлари маҳсулотларидан бирдай баҳраманд бўлди.\n“Гурвак – Хоразм қовунчилигининг рамзи” савдо-кўргазмаси халқимизнинг ўзига хос деҳқончилик мактаби, дунёга машҳур қовунларимиз, Хоразм деҳқонининг, умуман, хоразмликларнинг нозик диди, малакаси ва меҳмондўстлиги намойиши бўлди.\n– Хива мен ўйлаганимдан ҳам гўзалроқ экан, – дейди испаниялик сайёҳ Даниел Рубио Kреспо. – Айниқса, одамларнинг меҳмондўстлиги менга жуда ёқди. Биз томонларда жуда баланд нархларда сотиладиган қовун, тарвуз, узум, нок каби мевалар меҳмонларга бепул тарқатилмоқда. Бу – юртнинг деҳқонлари жуда танти ва сахий эканидан дарак. Қовунларнинг мазаси ҳар қандай инсонни лол қолдиради. Бундай ўзгача таъмни бошқа ҳеч қаерда учратмайсиз.\nХоразм қовунчилигини кенг тарғиб қилиш орқали маҳаллий ва хорижий сайёҳлар оқимини ошириш мақсадида ўтказилаётган мазкур тадбир доирасида полиз экинлари ва турли боғ меваларининг янги узилган, қуритилган ва қайта ишланган кўринишдаги маҳсулотларидан иборат “Гурвак – Хоразм қовунчилигининг рамзи” савдо-кўргазмаси ўтказилди.\n– Бизнинг фермер хўжалигимиз вилоят марказидан тахминан 230 километр узоқликда жойлашган, – дейди Ҳазорасп тумани Тупроққалъа қишлоғидаги “Бобур Бобожонов” фермер хўжалиги раҳбари Нодир Бобожонов. – Бир йилдан буён қум барханлари орасидан ер очиб, экин майдони яратамиз. Қумлоқ далада етиштирилган қовун намгар ердагига қараганда ширинроқ бўлади. Бугунги кўргазмага 10 дан ортиқ турдаги қовун, 8 хилдаги тарвуз, 6 турдаги қовоқ маҳсулотларимиз билан иштирок этдик. Биз етиштирган маҳсулотлар таъми нафақат меҳмонлар, балки мутахассисларнинг ҳам ҳайратига сабаб бўлди.\nДеҳқонлар ва амалиётчи олимлар қовуннинг унутилган навларини тиклаш, экспортбоп янги навларини яратиш ва кўпайтириш устида ишламоқда. Селекционер олимлар томонидан ҳосилдорлиги юқори, ноқулай об-ҳаво шароитлари, айниқса, оқпалак касаллигига чидамли, экспортбоп “Гурлан”, “Амударё”, “Гулоби Хоразми”, “Саховат”, “Заргулоби” навларининг яратилгани бу борадаги изланишларга ёрқин мисолдир.\n“Қовун сайли – 2019” фестивали доирасида кейинги йилларда вилоятда қовунчилик ва полиз экинлари бўйича илмий иш олиб бораётган соҳа мутахассислари фаолияти билан яқиндан танишиш имкони яратилди. Улар томонидан мазкур соҳада эришилган ютуқлар ҳам намойиш қилинди.\n– Кўргазмада иштирок этиб, қовунларни баҳолаш учун мутахассислардан ташқари, 10 нафардан ортиқ мен каби фахрийлар жалб этилди, – дейди меҳнат фахрийси Қадамбой Матсафоев. – Мақсад бир неча йиллар олдин йўқ бўлиб кетиб, қайта тикланган қовун навларига баҳо беришдан иборат. Таъкидлаш лозим, ҳозир Урганч давлат университети олимлари томонидан яратилган “Гулоби Хоразми” навли қовундан татиб кўриб, болалигимда бувижоним нонуштага нон билан бирга берадиган қовуннинг таъмини ҳис этдим. Буни сўз билан тасвирлаб бериш анча мушкул.\nБундан ташқари, мазкур фестиваль давомида вилоятнинг фольклор-этнографик гуруҳлари, ёш эстрада хонандаларининг чиқишлари, театрлаштирилган саҳна кўринишлари, гуллар ва ҳунармандчилик маҳсулотлари намойиши ҳам ташкил этилди.\nҚовун сайлининг ёпилиш маросими қадимий Ичан Қалъанинг Ота дарвоза мажмуаси олдида бўлиб ўтди. Унда фестиваль доирасида эълон қилинган “Олтин гурвак” кубоги учун ўтказилган танлов натижалари эълон қилинди. Ҳакамлар ҳайъатининг якуний хулосасига кўра, Хоразм вилоятининг аграр ҳудудлари ҳисобланган Боғот, Гурлан, Қўшкўпир, Янгиариқ, Янгибозор, Хонқа, Ҳазорасп, Шовот, Хива ва Урганч туманларининг барчаси ғолиб деб топилди. Уларга вилоят ҳокимлиги томонидан махсус диплом ва ўзимизда ишлаб чиқарилган “DAMAS” ва “LABO” русумли ўнта енгил автомашина совға қилинди.\nШунингдек, тадбир давомида фаол иштирок этган фермерлар, жамоатчилик вакиллари, ОАВ ва меҳнат фахрийларига қимматбаҳо совғалар топширилди.


Олдин хабар берганимиздек, Ўзбекистон U-16 терма жамоаси жорий йилнинг 16-22 сентябрь кунлари Тошкентда ўтадиган Осиё чемпионати саралашида иштирок этади.\nМазкур мусобақага тайёргарлик кўриш мақсадида Азамат Абдураимов шогирдлари бир қатор мусобақа ҳамда ўртоқлик учрашувларида майдонга тушмоқда. Жумладан, Ўзбекистон ўсмирлар терма жамоаси 20-26 август кунлари Россия пойтахти Москва шаҳрида ўтадиган “Star Way” номли Валентин Иванов хотира-турнирида иштирок этмоқда. Мазкур мусобақада Туркия, Сербия, Россия ҳамда Ўзбекистон ўсмирлар терма жамоалари ғолиблик учун баҳс олиб боришмоқда.\nБугундан ушбу мусобақа старт олди. Вакилларимиз илк ўйинни туркиялик тенгқурларига қарши ўтказди ва голларга бой тарзда кечган баҳсда 2:3 ҳисобида имкониятни бой бериб қўйишди. Терма жамоамиз сафида Шаҳзод Акрамов ва Алишер Хайруллаев рақиб дарвозасини ишғол этишди.\n“Star Way” номли Валентин Иванов хотира-турнири\nТуркия – Ўзбекистон 3:2\nГоллар: Шаҳзод Акрамов, Алишер Хайруллаев.\nЎзбекистон U-16: Асрор Кенжаев, Вазген Погосян, Миркомил Абдураззоқов, Тоҳир Тўхтасинов, Абдуқодир Ҳусанов, Алишер Хайруллаев, Мухриддин Пазилдинов, Жасур Убайдуллаев, Облоёр Раҳматов, Рустам Турдимуродов, Кирилл Тодоров.\nЎзбекистон U-16 термаси Халқаро мусобақалар\n"Қизилқум" — АГМК - 0:1\nЎФА қошидаги футбол мактабига қабул давом этмоқда


Қозоғистон-Ўзбекистон: Ўзбек ёшлари қозоғистон ОЎЮда масофавий таълим олади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nЎзбекистонда йил сайин Қозоғистонда таълим олишни истовчилар сони ошмоқда. Таъкидлаймиз, 2018 йилда қўшни давлатдан 12 мингдан зиёд талаба танлаб олинган. Экспертлар таъкидича, бунга маҳаллий ОЎЮда масофавий таълим тизими яратилиши ҳисобига эришилди. Ўқув йили бошланиши арафасида Қозоғистон йирик ўқув муассасаларининг Ўзбекистонда ҳужжат қабул қилиши ташкил этилди. Қўшни юрт ёшларини транспорт, темир йўл эксплуатацияси, педагогика, ахборот технологиялари каби йўналишларда таълим олиш қизиқтиради. Таъкидлаймиз, Қозоғистон таълим тизимига киритилган ўзгаришларга кўра, талаба ва ўқитувчи ўртасидаги масофавий мулоқот интернетда онлайн режимида амалга оширилади. Шу тариқа, талабалар Ўзбекистонда туриб, топшириқ олади ва уни ўзи учун қулай вақтда бажаради.\nДИАНА КАМИЛОВА, ПРОКУРОР:\n- Мен Тошкентда банк иши бўйича ўрта-махсус таълим олдим, коллежда, энди эса олий маълумот олишга тайёрланяпман. Бунинг учун Қозоғистондаги йирик, таниқли университетни танладим.\nЕНЛИКХАН ҚЎЗИБОЕВ, М.АВЕЗОВ НОМИДАГИ ЖАНУБИЙ ҚОЗОҒИСТОН УНИВЕРСИТЕТИ ДАВЛАТ МАСОФАВИЙ ТАЪЛИМ ИНСТИТУТИ ДИРЕКТОРИ:\n- Умуман, бизда ўзбекистонлик талабалар сони чекланмаган. Таълим олиш учун ҳужжат топширганларнинг барчасини имкон даражасида қабул қилишга ҳаракат қиламиз. Масофавий таълим технологияси бизга шундай имконият беради. Таълим жараёни шу технология орқали шаклланади.


ҚАМОҚХОНАДА КЎРГАН-КЕЧИРГАНЛАРИМ… (7- қисм) - 7 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 7 » ҚАМОҚХОНАДА КЎРГАН-КЕЧИРГАНЛАРИМ… (7- қисм)\nАламданми, ё иродам бўшлик қилдими, шу кеча ичкиликни меъёридан ошириб юбордим. Қачон ухлашга ётганимни ҳам, Марияга нималар деганимни ҳам эслай олмайман. Фақат нафасим бўғилишидан уйғониб кетдим…\nНе кўз билан кўрайки, Мария мени бўйнимга сим бойлаб олганча нуқул бўғарди.\n— Ҳой Қоратўри! — дея дағдаға қиларди у бўғишда давом этаркан. — Меники бўлмадингми, энди тамомсан! Сени ўз қўлларим билан ўлдираман! Ҳа, ўлдираман!..\nМен жонҳолатда унинг билакларига чанг солиб куч билан полга босдим.\n— Ҳали сен шунақамисан? — дея қўлларини қайира бошладим. — Мени ўлдирмоқчи бўлдингми? Шундан бошқа ўйин топа олмадингми?..\n— Ўлдир!.. Кучинг етадими ўзи? Эркакмисан? Ўлдир! Нега қараб турибсан?..\nНафрат устун келди. Аёлнинг томоғини чангаллаганча туравердим…\nУ бир неча сония хириллаб, ниҳоят жим бўлди.\nШу заҳоти юзлари, қовоқлари кўкара бошлади.\n— Ўлдириб қўйдим! Мен… Одам ўлдирдим!.. — мен азбаройи жазавага тушганимдан нуқул хонани айланар, ит ҳам ғингшиб кетимдан қолмасди.\n— Йўқ… Кетишим керак!.. — дедим ҳийла ўзимни босиб олгач, Мариянинг жасадига ўғринча кўз ташлаб. — Кетмасам бўлмайди!.. Сезиб қолишади! Тутиб олишади!..\nКетишга чоғланарканман, нимадир ёдимга тушгандек, чўнтакларимни пайпасладим.\n— Нима? Олтинлар қани?.. Олтин йўқ!..\nЧопиб бориб бир четда ётган Мариянинг катмонига ёпишдим. Ҳа, олтиннинг бир қисми катмонда экан. Бундан ташқари, бир даста пул ҳам чиқди.\n— Ифлос! — сўкиндим мурда томон боқиб. — Барибир ғалчалигингни қилибсан-да!.. Исқирт! Қанжиқ!..\nБу уйда ортиқ туриб қолиш ноўрин эканини билардим.\nПул ва олтинларни қўйнимга беркитдим-да, итни эргаштирганча ўрмон томон чопа кетдим.\nБиз Шарик билан олдинма-кетин дуч келган томонга чопиб борардик. Қоронғилик ўзини кўрсатиб, чакалаклар ҳаммаёғимни тирмалаб ташлади. Баданимнинг очиқ қолган жойлари қонга бўялди. Аммо тўхтамасдим. Худди биров орқамдан қувлаб келаётган каби фақат олдинга интилардим.\nБир пайт оёғим лойга бота бошлагандек туюлиб таққа тўхтадим. Эгилиб қўлларим билан ерни пайпаслаб кўрдим. Оёқларим остида хашак, қуриган ўт-ўлан билан қопланган ботқоқлик зоҳир эди. Нима қилишни билмай бир муддат қотиб қолдим. Оёғим эса тобора балчиққа ботиб борарди.\nЮрагим бесаранжомланиб ўзимни орқага отдим. Хайрият, қирғоқда эканман. Бир амаллаб оёқларимни ботқоқдан тортиб олдим-да, ерга ўтириб қолдим.\nХўш, энди қаерга бораман? Нима қиламан? Ёнимда на овқат, на ичишга сув бор. Аксига олиб шу лаҳзада чанқаганимни чуқурроқ ҳис эта бошлагандим.\nБўшашганча Шарикка қарадим. У мендан сал нарида ҳеч нарса бўлмагандек, жимгина ётар, лекин икки кўзи менда эди.\n— Йўқол! — бақирдим беихтиёр. — Нега ястаниб олдинг? Йўқол дедим! Энди менга керагинг йўқ! Тушуняпсанми, сен кетишинг керак! Йўлимиз айро энди! Тур дедим!\nИт турай демасди.\nПайпаслана-пайпаслана ердан кичикроқ хода олиб Шарикка қарата отдим.\nИт вангиллаганча тура солиб қочди.\n— Кетимдан бора кўрма! — йўқ, Шарикдай вафодор ҳамроҳдан айрилиш мен учун жуда оғир. Аммо… Иложим қанча? Тақдирим қандай кечишини ёлғиз Худо билади. Ит эса ўзига бошқа хўжайин топади. Албатта топади. Бир кунини кўради…\n— Нима қилиб ўтирибман? — даст ўрнимдан туриб қоронғилик қаърида атрофни кузата бошладим. — Йўл бормикан? Ё ҳаммаёқ ботқоқликдангина иборатмикан? Қандай қилиб йўл топаман? Ҳа, тонг отишини кутмасам бўлмайдиганга ўхшайди. ҳарқалай, Мариянинг уйидан узоқлашиб кетганим аниқ. Анча йўл юриб қўйдим-ку!..\nШунда эгнимдаги Мария совға қилган янги пальтога қўлим тегиб, сесканиб кетдим.\nЖонҳолатда пальтони ечдим-у, ботқоққа улоқтирдим.\n— Ифлос!.. Мен кимларнинг кийимини кийиб олдим ўзи? — ҳайқирдим. — Бундан кўра, шу совуқларда қотиб ўлганим яхши эмасми, Худойим?..\nАламдан ўпкам тўлиб келарди. Ўзим билмаган ҳолда ўкириб-ўкириб йиғладим…\nЙиғлай-йиғлай сўзланарканман, ўтмиш умрим кўз олдимдан кино тасмаси каби бирма-бир ўтарди…\nИжарада яшаган кунларим, қурилишдаги ҳаёт, таниш-нотаниш улфатлар билан ўтирган онларим, ва ниҳоят турма… Ана, майор қўлидаги чарм таёғини ўйнатиб мен томон чопиб келяпти. Ортидан хомсемиз назоратчи ҳам эргашиб олибди…\nНима, мени кўриб қолишдими? Қандай қилиб? Ўрмондалигимни ким айтди уларга? Еленами? Наҳотки, сотган бўлса?..\n— Йў-ўқ!.. Тутдириб қўядиган аҳмоғинг йўқ, майор!.. Етиб бўпсанлар!.. Ха-ха-ха-ха!..\nБоягина йиғлашдан ўзини тиёлмаётган одам энди хандон отиб кулганча ботқоқни айланиб чопа кетдим.\nМенга барибир эди. Анавилар тутиб олишмаса бас!.. Шуларнинг таъқибидан қоча олсам, етказмасам бўлди. Майли, мени ботқоқликлар қуршаб олишсин. Шу маразларнинг қўлида хор бўлгандан ботқоқнинг совуқ бағрига ғарқ бўлишни афзал кўрардим.\n— Ҳамманг итдан баттарсан! — бақиришда давом этдим. — Ҳали шошма! Худо жазонгни бериб қўяди!..\nҚанча югурганимни идрок этмадим. Оёқларим остида чакалаклар, шох-шабба эмас, қуруқ асфальтни ҳис этиб таққа тўхтадим…\nҲа, мен ўрмоннинг бошқа бир четидаги катта бир асфальт йўлда турардим.\nШундагина ҳушим ўзимга келиб, ўрмондаги қичқиришларим, беҳуда жазавага тушганимдан афсусланиб кетдим.\nХўш, энди нима қиламан? Қай томонга юрай? Наҳотки, бирор машина учрамаса? Бунчалар сокин ва шубҳали бу йўл?..\nМайли, пиёда бўлсаям кетавераман. Ажаб эмаски шаҳарга етиб олсам.\nМен кетишга чоғландим. Ва эҳтиёт шарт ҳозиргина ўзим чиқиб келган ўрмон ичкарисига ўгирилдим.\nНе кўз билан кўрайки, Шарик думини ликиллатганча мен томон қараб турарди. Чамаси, у менинг чақиришимни кутарди.\n— Йўқол! — гарчи юрак-юрагимдан уни яхши кўрсам-да, меҳрим тушиб қолган бу жонивордан айрилишни истамасам-да, ўзимни мажбурлаб бақирдим унга. — Кет дедим! Бизнинг йўлимиз бошқа! Бор ўзингга бошқа хўжайин топ!\nБироқ ит ўрнидан жилай демасди.\nЭгилиб ердан катта бир тош топдим-у, Шарикка қараб ирғитдим. У худди кетадигандек, ўзини бир-икки метр орқага олди.\n— Э, намунча қайсар бўлмаса бу ит? — дея қўл силтаганча йўлга тушдим. — Қани, кўрамиз, қаергача бораркансан…\nЙўл-йўлакай сўзлана-сўзлана кета бошладим. Ит ҳам мендан ўн-ўн беш метр орқада кетиб борарди.\nТахминан беш чақиримча йўл юргач, темир йўлга дуч келдим. Мендан бир чақиримча нарида кичик бир станция бор экан. Хурсанд бўлиб кетдим.\n"Қанийди бирор поезд шу станцияда тўхтаса-ю, чиқиб олсам! — ўйлардим станция томон юрарканман. — Шу йўл билан тинчгина шаҳарга етиб олсам бўлади. Ит ҳам орқамдан эргашиб юрмасди…”\nМени ва орқамдан келаётган итни кўрган станция қоровули ҳушёр тортиб ўрнидан турди ва яқинлашишимни кута бошлади.\n— Ким бўласан? Тўхта! — чамаси олтмиш ёшлар атрофидаги узун бўйли қоровул яқин боришимга ўн қадамча қолганда қўлидаги милтиқни менга тўғрилаб бақирди.\n— Кимсан? — сўради у.\n— Мен адашиб қолдим. — икки қўлимни кўтариб жавоб қилдим. — Шаҳарга борадиган йўлни топа олмай қийналяпман.\n— У-чи? — итга ишора қилди қоровул.\n— Э, менинг овчи итим. Шунча ҳайдасам ҳам қайсарлик қилиб орқамдан эргашиб келяпти. Илтимос, ота, мени шаҳарга кетадиган бирор поездга ўтқазиб юборсангиз!\n— Пулинг борми ўзи? — сўради қоровул бош ва кўрсаткич бармоғини бир-бирига ишқалаб.\n— Бор, — мен шоша-пиша қўйнимга қўл солиб икки-учта ўнталикни унга узатдим. — Мана, олинг!\n— Бу бошқа гап. — шундан кейингина қария милтиқни тушириб, менга яқин келди ва пулни олди.\nШарик эса қоровул ёмонлик қилмоқчи деб ўйладими, унга қараб ириллай бошлади.\n— Ҳой бола, итингни ол! — қайтадан милтиғини қўлга олди қария. — Қара, менга ташланмоқчи! Отиб ташлайман!..\n— Бу ит беозор, — уни тинчлантирдим ва Шарикка юзланиб кўрсаткич бармоғимни силкитиб дўқлаган бўлдим. — Сизни танимагани учун шундай қиляпти, холос.\n— Қамалиб чиққанмисан? — кутилмаган саволни эшитиб, бир муддат каловланиб қолдим.\n— Й-йўқ. — дея олдим зўрға.\n— Ёлғон гапирма. — эгнимдаги кийимга, юз-кўзларимга назар ташлаб олгач, бош чайқади. — Мен ёлғон гапирганларни ёмон кўраман. Ана, туришинг айтиб турибди кимлигингни!\n— Очиғи, топдингиз. — сездимки, бу қарияни чалғитиб бўлмайди. Жуда синчков ва ҳаётда тажрибаси кўплигини чақнаб турган кўзлари исботлаб турарди. — Яқиндагина қамоқдан чиқдим. Фақат… Борадиган жойимнинг тайини бўлмагани учун…\n— Тушундим, — деди қария. — Буёғини айтмасанг ҳам яхши биламан. Хў-ўш… Поездга берадиган пулинг борми ўзи?\n— Бор, етади.\n— Сени йўловчи поездига ўтқазиб юбораман. Фақат битта поезд бизнинг станцияда бир дақиқага тўхтаб ўтади. «Проводник»минан чиқишиб олсанг, марра сеники.\n— Раҳмат, ота! — дедим бош эгиб. — Бу яхшилигингизни ҳеч қачон унутмайман.\n— Тўхта, хўп, шаҳарга бординг ҳам дейлик. Ҳеч киминг бўлмаса, қаерда яшайсан?\n— Билмадим… Худо йўл берар.\n— Балки меникида яшаб турарсан? Мен ҳам шаҳарда тураман. Бир ўзим яшайман.\n— Йўқ, ота, қиладиган ишларим бор. Поездга чиқариб юборсангиз ҳам катта гап.\n— Ўзинг биласан. — елка қисди қоровул. — Айтдим-қўйдим-да!..\n— Ота, — дедим Шарикка ишора қилиб. — Шу итни олиб қолсангиз…\n— Кўрармиз. Агар поезднинг ортидан қувлаб кетмаса… Сендан ажралишни хоҳламаётгани сезилиб турибди…\nИндамадим. Билардимки, қария итни поездга чиқишга қўймайди. Демак, уни асраб олиши мумкин…\nОрадан ярим соатча ўтиб, у айтган поезд етиб келди. Тўхтагани ҳамоно қоровул мени олдинги вагонлардан бири эшигига олиб борди. Кузатувчиси таниш экан. Ҳаш-паш дегунча мен вагон ичкарисидан жой олдим. Поезд ўрнидан қўзғалгач, хавотирим ортиб ойнадан ташқарига боқдим…\nКутилганидек, Шарик жонҳолатда поездни ёнлаб чопар, тез-тез мен ўтирган вагон томон қараб оларди.\nУнинг интилиши кўриб ичимда нимадир узилиб кетгандек бўлди. Пешонамни совуқ тер босди.\nХудди энг яқин кишисидан айрилиб, ёлғиз қолган одам каби кўзларимга ёш келди.\n— Қисматим қурсин, — вужудим титраб сўзланардим мен ортимга қайтиб кўрпачасиз ўриндиққа ўтирарканман. — Шу итгина менга меҳрибон эди. Очликдан асраб қолган ҳам шу бўлганди. Не қилайки, ундан айро яшашга маҳкумман… Ишқилиб, ёмонлар қўлига тушиб қолмасин!..\nШу орада ёши олтмишларга бориб қолган, сочлари оппоқ, соқол қўйиб олган поезд кузатувчиси ёнимга келиб ўтирди.\nВагонда йўловчилар деярли саноқли эди. Зерикканми, ё шунчаки қизиқибми, мени гапга тутди.\n— Қайларга йўл тутдинг, бўтам?\n— Менинг йўлим олис, ота. — дедим оғир хўрсиниш қилиб.\n— Мишанинг танишимисан?\nАввалига кимни назарда тутаётганини англай олмадим.\n— Миша дедингизми? — сўрадим эҳтиёткорлик билан.\n— Ҳа, қоровулни айтаяпман.\n— Қариями?.. Йўқ, станцияда танишиб қолдик.\n— Шунақами? Яхши-и… Биласанми, ўтган сменамда бир қаллоб йигит вагонимга чиқиб қолди. Турмадан қочганмиш. Тавба, турмалардаям интизом сусайиб кетганми дейман? Кейинги вақтда жуда кўпчилик қочиб кетаётганмиш.\n— Билмадим. — елка қисдим кузатувчига ер остидан ўғринча боқиб. — Ундайлар менга дуч келганича йўқ.\n— Дуч келмасин ҳам. Ишонасанми, манзилга етгач, менга дўқ уриб йўл ҳақини тўламасдан тушиб кетди ярамас.\n— Унақалардан кутса бўлади, ота.\n— Ўғлим, — қария ҳамон суҳбатни чўзишга уринарди. — Менга айт-чи, нега «турмада ўтирибди» дейишади? Нима учун ётибди дейишмайди.\n— Билмадим. Сира қизиқиб кўрмаган эканман. Тўхтанг, нега менга турма ҳақида гапириб қолдингиз? Ё шубҳа қиляпсизми?\n— Йўғ-э, ўлибманми шубҳа қилиб?!. Шунчаки… Ўша қаллоб эсимга тушиб кетди-да!.. Хўш, билмайсанми сабабини?\nБош силкиб «йўқ» ишорасини қилдим.\n— Билмасанг, билиб қўй. Керак бўлиб қолиши мумкин. Хуллас, оқ пошшолардан бири дастлаб турма ташкил қилганда, камералари бир киши сиғадиган катталикда бўлган экан. У ерда фақат тик туриш, чўнқайиб ўтириш мумкин бўлган. Шу сабабли «турмада ўтирибди, ўтириб чиқди» каби ибораларни ишлатишган. Ҳозирги камералар кейинчалик, советлар даврида қурилган.\n— Шунақа денг? Ўзингиз ҳам ўтириб чиққанмисиз дейман?\nҚария уф тортиб олди-да, бош ирғаб қўйди.\n— Ҳа энди… Бўлган шунақаси… Ўзинг-чи?.. Нима иш қиласан?\n— Менми? Қўлимдан ҳамма иш келади.\n— Шунақа десаям бўлади.\n— Ниманидир яширяпсан сен бола. — деди қария менга маъноли боқиб. — Ўтириб чиққансан-ов!..\n— Бу нима деганингиз? — сал рангим оқаринқираб кўзимни олиб қочдим.\n— Мени алдайман дема. Ер тагида илон қимирласа биламан.\nИндамадим. Худди қариянинг гапини эшитмагандек ойнадан ташқарини томоша қила бошладим.\n— Хўп, — деди ниҳоят кузатувчи ўрнидан қўзғалиб. — Манзилинггача ҳали анча бор. Дамингни ол! Фақат йўл ҳақини бериш эсингдан чиқмасин!\nҚария хонасига кетгандан сўнг анчагача мижжа қоқмадим.\nУнинг сўнгги шаъмаси юрагимда шубҳа уйғотиб, баттар хавотирим ошиб борарди.\nТонгга яқин кимнингдир қаттиқ турткисидан уйғониб кетдим. Кузатувчи экан.\n— Тур, етдинг манзилга! — деди у сал дағалроқ оҳангда. — Қани, йўл ҳақини чўзиб қўй!\nШоша-пиша чўнтагимдан пул чиқариб унга тутқаздим-да, пальтомни эгнимга илиб пастга тушдим.\nШаҳардан четроқда жойлашган бу вокзалда йўловчилар жуда кам эди. Бурчак-бурчакларда икки-уч кишилашиб поезд кутаётганларнигина учратдим.\nХўш, энди қаерга бораман? Ҳадемай, тонг буткул ёришади. Худо кўрсатмасин, турма шу шаҳарда бўлиб чиқса-ю, кимдир мени таниб қолса-чи? Йўқ, яхшиси, одамлар кўп йиғилган жойларга бораман. Шундай жойлар ҳар ҳолда хавфсизроқ. Биров бировни кузатиб ўтирмайди.\nВокзални айланиб ўтиб, катта йўл бўйига чиқиб олдим ва таваккал олдинга қараб кета бошладим.\nЧамаси, икки чақиримча йўл босганимдан сўнг нон дўконини кўриб қолдим. Қорним оч эди. Битта нон сотиб олиш илинжида дўкон ичкарисига кирдим. Паст бўйли, дўмбоққина, йигирма-йигирма беш ёшлар оралиғидаги қиз буғи чиқиб турган бўлка нон солинган халтачасини билагига илганча ташқарига чиқаётган экан. Эшик олдида менга урилиб кетди.\nШошиб қолдим. Дарров эгилиб, қўлидан тушиб кетган нон солинган халтачани ердан кўтариб олдим-да, худди айб иш қилиб қўйган боладек шивирлаб узр сўрадим.\n— Кечиринг, билмай қолдим!..\nҚиз менга нафрат аралаш боқиб, қўлимдаги халтачани зарда билан тортиб олди ва кетиш асносида овоз чиқариб сўкинди:\n— Кўзингга қарасанг, ўласанми, келгинди?.. Башаранг қурсин, ифлос!..\nҚизга жавобан ҳеч нима деёлмасдим. Ҳақоратлардан дилим оғриган бўлса-да, тилимни тишлаганча дўконга кириб кетдим.\nЭнг асосийси, мелисаларнинг назарига тушмасам бас. Нонни кавшай-кавшай шаҳар марказига етиб олдим. Тонг ҳам ёришиб, кўчаларда, йўлакларда ўткинчилар кўпайган, ҳаммаёқни машина, автобуслар шовқини тутганди. Ҳаво эса барибир совуқ. Изғирин этни жунжиктириб, пальтога қаттиқроқ ўралишга мажбур этарди.\nШу кўйи кунни шаҳар айланиб ўтказдим. Ҳеч кимда шубҳа уйғотмадим чоғи, ошхоналарда бемалол овқатлана олдим. Дўконларни томоша қилиб, ўзимга иссиқ жемпр ҳам сотиб олдим.\nАфсус, кеч тушиб, шаҳар кўчаларини симёғочлардаги ранг-баранг чироқлар ёрита бошлади.\nЭнди қаерга бораман? Қаерда тунайман? Меҳмонхонага кира олмайман. Ҳужжатим йўқ. Қолаверса, қўрқаман. Ким қаерда ижарага одам қўяди?..\nШундай хаёллар гирдобида қандайдир нотаниш кўчага кириб қолибман. Кўча юзида қиз-жувонлар тўп-тўп бўлиб олганча туришарди. Баъзилари шимда, баъзиларининг кийими калта бўлиб, оппоқ сонлари ўзини кўз-кўз қилиб турарди.\n"Наҳотки, суюқоёқлар орасига келиб қолган бўлсам? — кўнглимдан ўтказдим мен. — Ҳа, аниқ ўшалар. Бундайларни Нина холаникида яшаб юрган пайтларимда ҳам кўп кўрганман…”\nШу тобда хаёлимга бир фикр келиб қолди.\n— Бирор суюқоёқникига кириб тунасам-чи? Ҳам тунда кўчада қолмайман, ҳам…\nШундай хаёллар билан суюқоёқларга яқинроқ бордим.\nКутдиришмади. Четда турган паст бўйлиси югурганча олдимга келди.\nНе кўз билан кўрайки, қаршимда эрталаб нон дўкони ёнида менга урилиб кетган қиз турарди.\nОлдинига нима дейишни билмадим. Хижолат тортган кўйи ерга боқдим.\n— Нега жим бўп қолдинг? — қизнинг ўзи мени гапиришга ундарди. — Майли, тонгдаги воқеани унут! Мен ҳам аллақачон эсдан чиқарганман.\n— Раҳмат! — дедим қизга жилмайиш қилиб.\n— Хўш, дам оламизми?\n— Албатта. Бироқ… Жойим йўқ.\nҚиз кулиб юборди ва баттарроқ сузилди.\n— Сендан жой сўрамадим-ку!.. Меникига борамиз. Тун бўйими, ё бир-икки соатгами?\n— Тун бўйи. — жавоб қилдим лабимни тишлаб.\n— Яхши, эллик сўм берасан.\nМени ҳозир пул қизиқтирмасди. Манави совуқдан ҳимоя этадиган уй бўлса бас. Бу қизнинг бағрида ётмасам ҳам майли. Фақат тинч, хотиржам тунаш насиб этса бўлди эди.\n— Розиман, — дедим дангал. — Кетдикми?\n— Пулинг борми ўзи? — сал ишонқирамай сўради қиз.\n— Пулим бўлмаса бу ерга келмасдим. — дедим мен ҳам ундан баландроқ келиб. — Бошлайқол тезроқ!\n— Хўп, кетдик. Фақат айтиб қўяй, таксида олиб кетасиз!..\nҚизнинг бирданига «сиз»лашга ўтгани кўнглимни бўшатиб юборди ва уни маҳкам қучиб катта йўлдан ғиз-ғиз ўтиб турган машиналарга қўл кўтара бошладим.\nЙўл-йўлакай танишдик. Қизнинг исми Тамара экан. Ўн беш ёшида ота-онаси автофалокатга йўлиққач, тирикчилик ўтказиш мақсадида ёмон йўлларга кирибди.\nЯрим соатда Тамара яшайдиган квартирага етиб келдик. Квартира икки хонали, деярли жиҳозланмаган. Лекин озода эди.\n— Тез ваннахонага кириб чўмилиб чиқ! — деди Тамара буйруқ оҳангида. — Унгача мен тухум қовуриб тураман.\nВаннахонада чўмиларканман, миямда «Қанийди мана шу уйда узоқ вақт яшаб қолсам!» деган ўй ғужғон ўйнарди.\n"Ё таваккал айтиб кўрсаммикан? — ўйлардим ўзимча. — Нима қипти? Пулини тўласам бўлди-да! Кўнмаса-чи? Унда нима қиламан? Эртага бошқа бир суюқоёқни илинтираманми? Бир жиҳатдан яхши. Чўнтакда пул қаппайиб тургандан кейин менинг ўрнимда бошқа бўлса ҳам шундай йўл тутарди. Айш қиларди, ялло қиларди. Барибир бир кун мелисаларнинг қўлига тушишини, қайтадан турма азобига гирифтор бўлишини биларди. ҳа, Мен ҳам худди шундай қиламан. Башарти кўнмаса, бошқасини топаман-у, яшаб юравераман.\nВаннахонадан чиққанимда Тамара аллақачон дастурхон тузаб қўйган, ўзи эса балконда турганча сигарет чекарди.\nУ мени кўрди-ю, сигаретини кулдонда қолдириб ошхонага кирди.\n— Намунча девдайсан? — кулиб сўради у менинг бўй-бастимга ҳайрат аралаш боқаркан. — Одам шунчалик ҳам новча бўладими?\n— Сенга ёқмайдими новчалар? — секин қизга яқин бордим-да, бўйнидан қучиб ўзимга тортдим.\n— Йўқ, олдин овқатланишинг керак. — ўзини нари тортди Тамара. — Акс ҳолда…\n— Буёғини айтмасанг ҳам ўзим яхши биламан. — дедим унга маъноли кўз қисиб. — Лекин билиб қўй, мен жуда ёмонман.\n— Вой-вой-вой… Мақтаниши қаранглар… Сендақа ёмонларнинг кўпини кўрганман, йигит!.. Хўш, қорнинг тўйдими?\n— Тўйди. — чойдан ҳўплаб ўрнимдан туришга чоғландим.\n— Шошилма, — билагимдан маҳкам тутиб олди Тамара. — Олдин ҳақини чўзиб қўй. Ана ундан кейин турасан.\n— Уф-ф!.. ҳамманг бир гўрсан-а! Хўш, қанча бўлади ўзи?\n— Эсингдан чиқдими? Айтдим-ку ўша ёқда. Эллик бўлади, эллик!..\nМен чўнтагимни ковлаб бир дона элликталик чиқардим.\n— Ма, ол!..\n— Мана бу бошқа гап. Ҳамма эркак ҳам сендақанги дангалчи бўлсайди.\n— Нима, бошқалар олдин бериб қўймайдими?\n— Э, ўлиб кетсин унақалар!.. — деди Тамара ўнг кафтимни юзига босиб. — Сени учратганим яхши бўлди.\nБиз қўлтиқлашганча ётоққа кирдик.\nТўғрисини айтсам, Тамара Мариядан буткул фарқ қиларди. Ундан анқиган атир-упа ҳиди мени эритиб борар, бўсалар олиб, гулдек баданини сийпалаб тўймасдим…\nКатегория: Hikoyalar to'plami | Просмотров: 32 | Добавил: Sherlaruz.CoM | Рейтинг: 0.0/0


Имом-хатиб бугун ўзига юклатилган шарафли масъулиятни қанчалик тўлақонли адо этяпти? Қандай фазилатларга эга бўляптию, қайси жиҳатларда оқсамоқда? Айниқса, шиддат билан ўзгараётган даврда дин атрофидаги мунозараларга илмий ечим, асосли жавоб бера оляптими? Бугун, 8 феврал куни Тошкент шаҳрида фаолият юритаётган имом-хатибларнинг навбатдаги йиғилишида ана шу масалалар муҳокама қилинди.\nЧунки диний соха эгаси ўта ҳассос омонатни тутиб турган кишидир. Унинг зиммасида бугун икки карра масъулият бор. Кишиларни ҳидоят ва маърифатга чақириш, ундан сўнг эса бу йўлда адашиб кетмаслик. Аждодлар, улуғ устозлар йўлини тутишда мустаҳкам кўприк бўла олиш. Инчунин, адашиш бугун осон бўлиб қолди. Бўлинаётган барча фирқа, тоифа ўзини нажотга бошловчи, соф исломни таълим берувчи деб эълон қилади. Бундай пайтда имом-хатиб ўз билими, илмий салоҳияти ила ҳақ билан ботилни ажратиб беради, адашган тоифа эгасига асосли раддия бера олиши билан жамиятда бирдамлик, биродарликни таъминлай олади. Мана шундай талабга жавоб бера олганларгина бу вазифага муносиб бўладилар.\nЙиғилишда билдирилган шу каби фикрлар юзасидан уламолар томонидан тегишли тавсиялар берилиб, имом-хатибларнинг мавзу бўйича таклифлари ўрганилди.\nДругие материалы в этой категории: « Навоий меросини ўрганамиз!\tШайх Муҳаммад Содиқ Муҳаммад Юсуфнинг ишлари давом эттирилмоқда »


18:36 09 Июл 2020\n16:08 02.05.2020 (Янгиланган 16:35 02.05.2020) Ҳавола олиш\nЭслатиб ўтамиз, куни кеча эрта тонгда, Сардоба сув омборидаги тўғондан сув сиза бошлагани, аҳолининг бир қисми Фавқулодда вазиятлар вазирлиги томонидан эвакуация қилингани ҳақида хабарлар тарқалди. Ушбу соатларга қадар ўнлаб инсонларнинг ҳаётлари қутқариб қолинган.\nТОШКЕНТ, 2 май - Sputnik. Ўзбекистон президенти Шавкат Мирзиёев топшириғига кўра Сардобадаги фавқулоддаги ҳолат юзасидан Ҳукумат комиссияси ташкил этилди. Бу ҳақда ФВВ ахборот хизмати маълум қилди.\nАхборот хизмати хабарига кўра, Сирдарё вилояти Сардоба туманида юз берган фавқулодда вазиятда табиий офатнинг энг катта зарбаси - сув омбор ҳудудига яқин жойлашган бир неча аҳоли пунктларига зарар етказган.\nАйни дақиқаларда ФВВ ходимлари ИИВ, Миллий гвардия вакиллари билан ҳамкорликда қидирув-қутқарув ишларини фаоллик билан олиб бормоқда.\nУшбу соатларга қадар ўнлаб инсонларнинг ҳаётлари қутқариб қолинган. Одамларнинг ҳалок бўлганлиги ҳақида маълумотлар келиб тушмаган.\nБундан ташқари, табиий офатлар ҳудудидан эвакуация қилинган одамлар учун бир қатор вилоятлардан озиқ-овқат, кийим-кечак, дори-дармон ҳамда зарурий қурилиш материалларидан иборат инсонпарварлик ёрдамларини юбориш ишлари жадаллик билан олиб борилмоқда.\nБундан ташқари, Фавқулодда вазиятлар вазирлигидан жами 1000 ўрин сиғимига эга палаткалар, кўрпа-тўшак ва яшаш жиҳозлари, 11 та махсус техника Сирдарё вилоятига юборилди.\nФавқулодда вазият оқибатларини бартараф этиш бўйича кечиктириб бўлмайдиган тадбирларни белгилаган ҳолда куч ва воситалар гуруҳи шакллантирилмоқда.\nҚутқарувчилар томонидан олиб борилган қидирув-қутқарув ишларида 20 нафар фуқаронинг ҳаёти сақлаб қолинди. Уларга биринчи ёрдам кўрсатилиб, тиббиёт ходимларига топширилган. Ҳозирда Сирдарёда “Сардоба” сув омбори дамбасини мустаҳкамлаш ишлари олиб борилмоқда.\nВазият юзасидан қўшимча ахборотлар бериб борилади.\nРоссия 13 та мамлакатга парвозларни қайта тиклашга тайёр: Ўзбекистон бу рўйхатда борми\nОлимлар COVIDга иммунитет борасида ҳайратланари хулосага келишди\nҒарб олимлари коронавирус иммунитети касаллик енгил кечган беморларда вақт ўтиши билан йўқолиб кетиши мумкинлигини аниқлашди.\n18:30 Россия 13 та мамлакатга парвозларни қайта тиклашга тайёр: Ўзбекистон бу рўйхатда борми\n18:30 Олимлар COVIDга иммунитет борасида ҳайратланари хулосага келишди\n18:08 Оёғи жуда узун бўлган мўғул аёл интернет юлдузига айланди – фото\n18:07 Мажидов: сиртқи таълим 100 фоиз масофавий таълим шаклига ўтади\n18:03 Ўзбекистон ва АҚШ инвестициялар борасида ҳамкорликни чуқурлаштиради


Янгибозор туманидаги “Боғолон” хўжалигининг иккинчи ва учинчи бўлимларида яшовчи фуқароларнинг кўпчилиги шахсий томорқаларига буғдой етиштириб, ҳосилни ўриб-йиғиб олгач, ўрнига шоли эккан эди. Бироқ, фуқароларнинг айтишича, яқинда уларнинг шоли экилган майдонлари бузиб ташланган. Бу ишга милиционерлар ҳамроҳлигида келган ҳокимнинг шахсан ўзи бошчилик қилган.\nБоғолонлик Ортиқбой Яхшимуродовнинг сўзларига қараганда, фуқаролар томорқаларига шоли экишдан аввал хўжалик раҳбари Азамат Матқурбоновдан рухсат олган. Энди эса шоли майдонлари бузиб ташланиб, кишилар нима қилишини билмай ўтирибди.\nБоғолонликларнинг таъкидлашича, эндиликда шоли экилган бошқа майдонларга ҳам сув бериш тўхтатилган. Бундан аҳоли катта миқдорда зарар кўрмоқда. Томорқасига шоли эккан 141 кишидан 91 нафарининг майдони пайҳон қилинган. Уларнинг барчаси катта пул сарфлаб шоли эктирган эди. Боғолонликлар шу вақтгача томорқасида экилган шолининг орқасидан тирикчилик ўтказиб келарди. Кишилар гуруч сотиб, коммунал хизматлар ҳақини тўлар, болаларига кийим-кечак, ўзларига егулик харид қилар эди. Энди эса қўшимча ва ягона даромад манбаидан ҳам маҳрум бўлишди.\nВилоятдаги фермерлар пахта ўрнига шоли экишни афзал кўради. Зеро, шолидан олинадиган даромад фермернинг харажатларини қоплай олади. Маълум бўлишича, уларнинг шоли экилган майдонлари ҳам пайҳон этилган. Бироқ фермерлар бу ҳақда “Озодлик” мухбири билан гаплашишни истамади. Уларнинг айтишича, агар раҳбарлар бундан норози бўлса, йўлини қилиб ерни тортиб олади.\nЯнгибозор тумани ҳокимлиги вакилларининг таъкидлашича, шоли экилган майдонларни бузиш бўйича барча ишлар қонуний асосда олиб бориляпти. Чунки вилоят ҳокими қарори билан шоли экиш тақиқланган.\nВилоят ҳокимлигидан бу қарор ҳақида маълумот олишнинг иложи бўлмади. Баъзилар шоли экиш тақиқланиши боиси вилоятда минерал ўғитлар тақчиллигида эканини айтса, бошқалар шоли экилиши оқибатида ер ости суви кўтарилиб, ер шўрланаётганини сабаб қилиб кўрсатди.


07:55 / 21.06.2017\nФото:AP Photo / Pablo Martinez Monsivais\nХитойнинг қўшни Шимолий Корея муаммосини ҳал қилиш бўйича саъй-ҳаракатлари ҳеч қандай натижа келтирмади, деб ёзди АҚШ президенти Дональд Трамп твиттерда.\nТрамп шу билан бирга Хитойнинг Шимолий Корея муаммосини ҳал қилишда АҚШга ёрдам кўрсатишга интилишини юқори баҳолашини айтган ва Хитой етакчисига миннатдорчилигини билдирган.\n"Мен Шимолий Корея масаласида ёрдам беришга ҳаракат қилган Хитой раиси Си Цзиньпин ва Хитойнинг саъй-ҳаракатларини юқори баҳолайман. Бироқ бу саъй-ҳаракатлар муваффақият келтирмади. Жуда бўлмаса, мен Хитой бунга ҳаракат қилганини биламан!", деб ёзган Трамп.\nБу орада Оқ уй вакили Шон Спайсер Трамп ва Шимолий Корея етакчиси Ким Чен Иннинг учрашуви Пхеньяннинг ҳаракатлари ва Шимолий Корея турмасидан озод қилинган америкалик талабанинг фожиали ўлими сабабли борган сари имконсизга айланаётганини таъкидлаб ўтди.\nМай бошида Трамп "агар бу ўринли бўлса" Шимолий Корея етакчиси билан учрашишга тайёрлигини маълум қилганди.


05:00 / 01.03.2017 2159 pdf Ўқиш режими + -\nКИФОЯ ТАВАККУЛ САВОБИ БОБИ\nМўминлар таваккули шарти Абу Туроб Нахшабийдан таваккул ҳақида сўралганида унинг берган жавоби кабидир. У айтади: “Баданни бандаликка ташлаш қалб Парвардигор улуғлигига боғланиб, бутунлай Аллоҳга берилишдир. Агар У берса шукр қилиш, агар қайтарса розилик билан сабр қилиш ва қадарга кўнишдир”.\nЗуннун Мисрийдан таваккул борасида сўрашди. У бундай жавоб берди: “Нафс истагини тарк этиш ва куч-қувватга суянмаслик таваккулдир”.\nХосларнинг таваккули Абул Аббос ибн Ато айтганидек қуйидагичадир: “Ким Аллоҳга Аллоҳсиз таваккул қилса, Аллоҳга таваккул этмапти. Аллоҳга Аллоҳ билан ва Аллоҳ учунгина ҳеч бир сабабсиз таваккул қилса, шунда у Аллоҳга чин таваккул қилган бўлади”.\nАбу Яъқуб Наҳаржурий айтганидек: “Таваккул нафс ўлимига, дунё ва охират сабабларидан нафс насибасининг маҳрум бўлишига ўхшашдир”.\nАммо хослар хосининг таваккули бошқачароқ, у бундай таваккул ҳақида Жунайддан сўралган вақтда берган жавобига ўхшайди: “Барча ҳолатларда қалбнинг фақат Аллоҳга эътимод қилиши таваккулдир”.\nСаҳл ибн Абдуллоҳ айтади: “Таваккул аҳлига уч нарса берилади: ҳақиқий ишонч, ғайб кашфи ва Парвардигор қурбати (яқинлиги)”.\nАбу Бакр Қаттоний бундай деди: “Ким таваккулга азм қилса, нафсига қабр кавласин ва унга нафсини дафн қилсин! Нафсини дафн этишда Аллоҳга таваккал қилади. Агар уни қабрдан чиқарса, таваккулда Аллоҳга таваккул қилади”.\nҲотам Асамдан: “Аллоҳга таваккулда нимага эришдинг?” деб сўрашди. У бундай жавоб берди: “Тўрт хислатга эга бўлдим: билдимки, ризқимни мендан бошқа ҳеч ким емайди, шунда нафсим бундан хотиржам бўлди. Билдимки, амалимни мендан бошқа ҳеч бир киши қилмайди, шунда у билан машғул бўлдим. Билдимки, ўлим тўсатдан келади, шунда ундан олдин ўлимга тайёрландим. Билдимки, қаерда бўлсам ҳам Аллоҳ назаридан четда бўлмайман, шунда Ундан ҳаё қилдим”.\nАбу Бакр Жарийнийдан таваккул ҳақида сўрашганида, у олдин жавоб бермади. Бу борада яна айтишганида у бундай жавоб қилди: “ Уйимда тўрт дона кичик тилла (дирҳамнинг олтидан бири) бор эди, уйга бориб уларни садақа қилишгача таваккул ҳақида сўзлашдан Аллоҳдан ҳаё қилдим. Уйимда тўрт кичик тилла турсаю мен қандай қилиб таваккул ҳақида сўзлайин”. У деди: “Таваккул қилувчи ўз қисматини билгани учун оний кунига аҳамият қилмайди”.\nСуфёни Саврий айтади: “Агар осмондан қатра ёмғир ёғмаса, ердан бирон нарса униб чиқмаса, шундан сўнг ризқимга аҳамият берсам, албатта ўзимни кофир деб гумон қиламан”.\nОмир ибн Абдул Қайс айтди: “Аллоҳ таолонинг: “Ер юзидаги ҳар бир махлуқ ризқи Аллоҳ томонидан кафолатланган” (Ҳуд, 6) деган ояти каримасини ўқиганимдан бери ризқ-рўзим ҳақида бирор марта ўйламадим”.\nНукта: Аллоҳга имонда бўл! Аллоҳдан ноумид яшама! Ҳаёт тадбирингни сени яратганга ташласанг, роҳатда бўласан!\n“Роҳат нима?” деб сўралди. Шунда: “Қисматда бўлмаган нарса талабини тарк этиш роҳатдир. Мутаваккил сўрамайди, қайтармайди ва сақлаб турмайди”, дейилди.\nБаъзилар айтади: “Мутаваккил назарида ҳатто осмон тош бўлиб, ер темир бўлиб, осмондан бирор томчи ёғмай, ердан бирон наботот униб чиқмай турганида ҳам унинг таваккули тўғри бўлмайди. У яхши биладики, Аллоҳ таоло унга кафил бўлган ризқни беришни тўхтатмайди. Ким ўз тақдирини Аллоҳга ташласа, У икки дунё ташвишида унга кифоя қилади. Аллоҳ таоло айтади: “Биз нима учун Аллоҳга таваккул қилмас эканмиз, у бизларни тўғри йўлимизга ҳидоят қилди” (Иброҳим, 12). Бу оят маъноси ҳақида Ҳотам Асам деди: “Нима учун бизлар Аллоҳга тақво қилмас эканмиз, У бизга Ислом ва ҳидоятни ато қилди-ку!”\nИброҳим Ҳаввос айтади: “Аллоҳга чин таваккул қилган мутаваккил орқасидан шер келсаю унга ўгирилиб қараса, у таваккулидан чиққан бўлади”.\nУсмон ибн Таздордан ҳикоя қилинади: “Мен Абу Саъийд Харроздан эшитган эдим. У бундай деди: “Мен бир неча бор ҳеч бир тадбирсиз саҳрони кесиб ўтдим. Орқамдан эргашганлар билан бирга бўлардим. Бир бор Аллоҳ таолога қатъий аҳд қилиб саҳро сафарига ҳеч нарса олмай чиқдим. Аллоҳдан тавфиқ тиладим. Ўзимча, ҳеч кимса билан ҳамроҳ бўлмайман, унга ҳам, гапига ҳам эътибор қилмайман, деган ният қилдим. Шу ниятда Ироқ саҳроларидан бирида сафарда бўлдим. Бир куни икки намоз ўртасида Ваҳший деб номланган ерда борардим. Шунда орқамда бир шарпани ҳис қилдим ва унга қарамоқчи бўлдим, аммо ўзим билан Аллоҳ ўртасидаги аҳдимни эслаб, қарамай кетавердим. Қўрқув кетиб, ўзимни тутиб олдим. Шарпа менга яқинлашди. Мен шернинг юришини ва бўкириш овозини эшитдим. Юришда давом этдим. Бир шер тумшуғини ўнг елкамга теккизганини ва бошқа бир шер эса чап елкамга тумшуғини теккизганини сездим. Аллоҳ таоло мени собит қилди. Улардан бири пойабзалимни ялади-да, йўлида давом этди. Мен ҳам ўз йўлимда кетавердим. Аллоҳга берган аҳдим ва ниятим тўғри бўлганига ишонч ҳосил қилдим”.\nМашойихлардан баъзиси айтади: “Розилик белгиси ихтиёр ва орзуни Аллоҳ ҳукми ва қазоси билан кесиш ҳамда Аллоҳ муҳаббатини нафс муҳаббатидан устун қўйишдир”.\nБишр Хофий айтади: “Аллоҳдан рози бўлган кишига агар бир бало етса, у офият бўлишини севмайди, агар Аллоҳ унга офият берса то Аллоҳнинг Ўзи офиятни ўзгартиргунига қадар уни ўзгартирмайди. Агар Аллоҳ уни бой қилиб қўйса, фақир қилишини хуш кўрмайди ва агар уни камбағал этса, уни бой қилишини истамайди. Аллоҳни рози қиладиган нарсага рози бўлиб, Аллоҳ истаган нарсани хоҳлайди”.\nФузайл ибн Иёз айтади: “Истихора қилинглар, ихтиёр қилманглар. Қанчадан-қанча бандалар ўзларига бир ишни ихтиёр қилиб, шундан ҳалокат топишган”.\nАбу Сулаймон Дороний айтади: “Агар қалб шаҳватлардан омонда бўлса, у розидир”.\n Абул Аббос Аҳмад Ибн Муҳаммад Ибн Саҳл Ибн Ато Одамий сўфийларнинг машойих ва олимларидан эди. У Иброҳим Мористоний ва Жунайд Ибн Муҳаммад билан суҳбатда бўлди. Абу Саъийд Харроз уни жуда ҳурмат қиларди. Унинг сўзларидан намуна: “Ҳақиқатга мувофиқ бўлган ақл ақлларнинг энг соғломидир. Тоатларнинг энг ёмони манманлик ва ажабланишни келтириб чиқарадиган тоатдир. Гуноҳларнинг энг яхшиси тавба ва надоматга чорловчи гуноҳдир”. Ибн Ато Одамий 309 ва 311 ҳижрий йиллар ўртасида вафот этди.\n Абу Яъқуб Исҳоқ Ибн Муҳаммад Ибн Аюб Наҳаржурий тасаввуф уламоларидан бири эди. У Жунайд, Амр Ибн Усмон Маккий ва бошқалар билан суҳбатда бўлган. У сўфийлик ишоралари ҳақидаги илмлар бўйича китоб ва рисолалар ёзган. У то вафотига қадар пайғамбар масжидида (Мадинада) истиқомат қилди. Унинг сўзларидан: “Дунё денгиздир, охират соҳилдир. Маркаб – қайиқ – тақводир. Одамлар йўловчидир”. Наҳаржурий 303 ҳижрий санада вафот топди.\n Абу Бакр Муҳаммад Ибн Али Ибн Жаъфар Қаттонийнинг лақаби Ғавс эди. Бағдоднинг улуғ сўфийларидан бўлиб, замондошлари уни Ҳарам (Макка) чироғи, деб аташарди. У тавба, зоҳидлик, эшитиш каби сўфийлик мавзуларида сўзлаган. Бу завқий илмлар ҳақида рисолалар битган. Қаттоний Қутб бошчилик қилган ботиний ҳукумат ҳақида биринчи бўлиб гапирган эди. Бу хукуматга Қутбдан кейин абдол ва нақиблар бош бўлишади. Ундан ҳикоя этилган нақллардан бири қуйидагича: бир куни у сочлари оппоқ – оқарган бир одам тиланчилик қилаётганини кўриб айтди: Бу одам ёшлигида Аллоҳ амрини йўқотган эди, Аллоҳ уни қариганида йўқотди. Абу Бакр Қаттоний 322 ҳижрий санада Маккаи-мукаррамада вафот этди.\n Абу Абдурраҳмон Ҳотам Ибн Унвон Ибн Юсуф Асам Хуросоннинг қадимги машойихларидан бири бўлиб, Балхда таваллуд топди. У Бағдодга бориб у ерда фақиҳлар, муҳаддислар ва сўфий шайхлар билан суҳбатда бўлди. Бир қатор фатҳларда иштирок этди. У зуҳд ва ибодат билан танилди. Ҳотам Асам 237 ҳижрий санада вафот топди.\n Суфён ибн Саъийд Саврий бўлиб, куфалик сўфийларнинг биринчиларидан бўлиб, таркидунёчиликда ҳаёт кечирди. Унинг зоҳидлик ҳақида мадрасаси бор эди. У илм талабида ва сўфийлик тариқасида ер юзида саёҳат қилишда дунёдан бутунлай узилган эди. Пайғамбар алайҳиссалом ҳадисларини кенг даражада билгани учун Суфён Саврий ҳадис илмида “Амирул мўминин” лақабини олган эди. Саврий 62 йилга яқин умр кўриб, уни илм талаби ва ер юзида сафар қилишда ўтказиб, 161 ҳижрий санада Басра шаҳрида вафот топди.\n Омир ибн Абдуллоҳ ибн Абду Қайс Басранинг илк зоҳидларидан бўлиб, ёшлигидан зоҳидлик ва таваккул ҳаётида яшади. Унга қуйидаги сўз нисбат берилади: “Агар мендек ҳижоб кашф бўлса, ишончим зиёда бўлмайди, яъни Аллоҳ билан ўртасидаги сир махфий бўлиши, иймонимни кучайтиради”. У 60 ҳижрий санада Байтул Мақдис шаҳрида вафот этди.\n Бу ҳикоя суфийлар кароматидан бўлиб, табақот китобларида бу ҳақда ёзилган. Каромат – бу одатдан ташқари ғайритабиий бир ҳол бўлиб, уни Аллоҳ таоло ўзининг валийлари таскин топиши ёки уларни имтиҳон қилиш учун кўрсатади. Бу ҳақда Ҳужжатул Ислом Имом Ғаззолий ўзининг “Иҳё”сида батафсил сўз юритган. Сўфийлар айтишади: “Ким авлиёлар кароматини инкор қилса, анбиёлар мўъжизаларини инкор этган бўлади. Мўъжиза – анбиёлар, каромат – авлиёлар учундир”.\n Фузайл ибн Аёз ибн Масъуд ибн Бишр тамимий бўлиб, Самарқандда таваллуд топган, Абюрдда вояга етган. Калабозий уни сўфийларнинг биринчисидан деб эътибор қилган. Суламий ўз китобида уни биринчи табақа сўфийлар аввалига қўйган. Фузайл ибн Аёз вафотидан сўнг сўфийлар унинг сийратини нақл этишган. У 187 ҳижрий санада Маккаи мукаррамада вафот этган.\n Абу Сулаймон Абдураҳмон ибн Атийях Дороний Дорон аҳлидандир. У Исломдаги сўфийлар улуғларидандир. У дунёдан узоқлашиб, дин ишлари билан машғул бўлиб, парҳез ва зоҳидликда ҳаёт кечирди. У шундай дерди: “Ким дунё билан беллашса, дунё уни йиқитади. Ҳар бир нарсанинг маҳри бор, жаннатнинг маҳри дунёни бор-буди билан тарк этишдир”. Ҳикоя қилишларича у бир куни хилватда Аллоҳга дуо қиларди. Совуқ кучайиб кетганидан бир қўлини қўлтиғига тиқиб, иккинчи қўлини дуога чўзган ҳолда мудраб қолади. Шунда хотифдан келган овозни эшитди: “Эй Абу Сулаймон, чўзилган қўлингга шу кечада сенга етадиган энг яхши нарсаларни қўйдик, иккинчиси ҳам бўлса эди, унга ҳам қўяр эдик!”. Дороний айтди: “Шундан кейин мен иссиқ ёки совуқ бўлсин, Аллоҳга икки қўлимни чиқариб дуо қилишга аҳд қилдим”. Абу Сулаймон Дороний 215 ҳижрий санада вафот топди.\n05:00 / 01.03.2017 2072\n05:00 / 01.03.2017 2019\nБизнинг тилимизда ижобий маънода ишлатиладиган садоқат, содиқлик, ростгўйлик каби сўзлардан кўзланган маъно арабчада .сидқ, шаклида бўлиб, сўзда бўлсин, бошқа давоми...\n2135 05:00 / 28.02.2017\n8922 05:00 / 28.02.2017\n1571 15:30 / 23.11.2019\n1358 13:00 / 28.11.2020


3 йил аввал 1630 siyrat.uz\nМуҳаммад соллаллоҳу алайҳи васаллам қавмлари орасида «амин (омонатдор)» деб танилган эдилар. Бундай номга тўғрилик, омонатдорлик ва гўзал ахлоқларда юксак даражага эга бўлган кишигина сазовор бўлиши мумкин. Ундай бўлса нима учун улар у Зотни ёлғончига чиқардилар, азият бердилар ва душманчилик қилдилар? Бу саволга Қуръон жавоб беради: «Сени, албатта, уларнинг айтаётганлари хафа қилишини яхши биламиз. Улар сени ёлғончига чиқараётганлари йўқ, балки золимлар Аллоҳнинг оятларини инкор қилмоқдалар»(Анъом сураси, 33-оят). Яъни улар сени ростгўй эканингни биладилар. Лекин иймон келтиришни хоҳламайдилар. Чунки иймон уларнинг зулму жафо ва инсонларни қул қилишга асосланган раҳбарлиги ва мартабасидан жудо қилади. Ислом дини барча инсонлар орасини тенглаштиради. Бу борада Аллоҳ таолонинг қуйидаги ояти асос бўлади: «Албатта, Аллоҳнинг ҳузурида энг ҳурматлигингиз энг тақводорингиздир» (Ҳужурот сураси, 13-оят). Пайғамбар соллаллоҳу алайҳи васаллам: «Кимнинг амали суст бўлса, унинг олийнасаб бўлиши ёрдам бера олмайди», деб марҳамат қилганлар. Ислом динида барча инсонлар тароқнинг тишлари каби баробар. Арабнинг ажамдан, оқ танлининг қора танлидан афзал жойи йўқ. Афзаллиги бўлса ҳам, тақво ва солиҳ амал қилишда бўлади. Инсонлар орасида Пайғамбар соллаллоҳу алайҳи васалламга қаттиқ душманчилик қилган Абу Жаҳлга эътибор берайлик. У Пайғамбар соллаллоҳу алайҳи васалламга душман бўлса ҳам у Зотнинг рост гапираётганларини билар эди. Бир киши ундан: «Муҳаммад рост гапиряптими ёки ёлғон?» деб сўраганида, шундай жавоб берган эди: «Эй шўринг қуригур! Қасамки, Муҳаммад рост гапиряпти, Муҳаммад ҳеч қачон ёлғон гапирмаган! Лекин Қусайнинг авлодлари байроқни ҳам, ҳожиларни суғоришни ҳам, каъбапўшни ҳам, пайғамбарликни ҳам илиб кетса, Қурайшнинг бошқа уруғларига нима қолади?!» Демак, ёлғонга чиқариш Пайғамбар соллаллоҳу алайҳи васалламнинг ростгўйликларидаги шубҳанинг сабабидан эмас, балки қабилалар ўртасидаги мувозанат ва раҳбарликдан айрилиб қолиш қўрқуви сабабидан экан. Расулуллоҳ соллаллоҳу алайҳи васалламнинг омонатдорликларига келсак, Қурайш ичидаги бадавлат хоним Хадижа бинти Хувайлид розияллоҳу анҳо у Зот омонатдор ва гўзал хулқлар соҳиби бўлганлари туфайли турмушга чиққанлар. Хадижа розияллоҳу анҳо Шомга юборажак тижорат карвонига Пайғамбар соллаллоҳу алайҳи васалламни раҳбар қилиб тайинлайдилар. Қурайш аҳли Пайғамбар соллаллоҳу алайҳи васалламга куфр келтирган бўлишларига қарамай, у Зотга мол-мулкларини сақлаш учун омонатга беришлари ҳам у Зотнинг қанчалар омонатдор эканларига далил бўлади. Аллоҳ таоло Расулуллоҳ соллаллоҳу алайҳи васалламга Мадинага ҳижрат қилишга изн бергач, амакиваччалари Али розияллоҳу анҳуни омонатларни ўз эгаларига топшириш учун Маккада қолдирдилар. Бу пайтда кофирлар муҳожирларнинг мол-мулкларини талон-тарож қилаётган эди. Лекин Пайғамбар соллаллоҳу алайҳи васаллам талон-тарож қилинган мулклар эвазига омонатга қўйилган пулларни олмадилар. Балки уларни ўз эгаларига топширишга буюрдилар. Дарҳақиқат, Пайғамбар соллаллоҳу алайҳи васаллам ўз ҳадиси шарифларида ростгўйлик ва ростгўй кишиларни мақтаганлар, ёлғон ва ёлғончиларни қоралаганлар: «Ростгўйлик яхшиликка етаклайди. Яхшилик эса жаннатга олиб боради. Киши доим ростгўй бўлар экан, (унинг исми) Аллоҳ таолонинг ҳузурида ростгўй киши деб ёзиб қўйилади. Ёлғон гуноҳга ундайди. Гуноҳ эса дўзахга олиб боради. Киши доим ёлғон гапирар экан, (унинг исми) Аллоҳ таолонинг ҳузурида каззоб киши деб ёзиб қўйилади».\nСАБР ВА ШИЖОАТ


«Инглиз клублари қачон қараса нолигани нолиган». УЕФА президенти ЕЛ финали Бокуда ўтказилганига изоҳ берди\nУЕФА президенти Александер Чеферин Оксфорд университетидаги суҳбат вақтида Европа лигаси финали Бокуда бўлиб ўтганига ўз муносабатини билдирди.\nЭслатиб ўтамиз, финал иштирокчилари – «Арсенал» ва «Челси» клублари ўйиннинг Озарбойжон пойтахтида ўтиши билан боғлиқ тарзда юзага келган қатор муаммолар сабаб Европа футболи раҳбариятини танқид остига олган эди.\n«УЕФАга биринчи марта президент этиб сайланганимда 76 фоиз федерация мени қўллаб-қувватлаган, лекин Англия улар орасида эмасди. Англия бошқа номзодга овоз берган.\nМасала инглиз клубларига келиб тақалганида, ҳар сафар шикоят бўлади! Европа футболидаги мавқейингизни бундай йўл билан ошира олмайсиз.\nНега ўйин Бокуда бўлди, деб сўрасангиз, жавобим шундай: У ерда одамлар яшайди. Homo sapiens* истиқомат қилади.\nУлар ўйинни кечаси соат 23:00да кўришларига тўғри келди, лекин ҳеч ким бундан шикоят қилгани йўқ.\nАгар Озарбойжоннинг икки жамоаси Лондонда ўйнаганида, ҳеч ким бундан нолимас эди. Улар шунчаки келиб, ҳеч қандай муаммосиз ўйнаб кетишарди холос.\nФинал 70 минг кишилик замонавий стадионга эга Бокуда ўтказилиши бўйича қарорни бир ярим йил олдин қабул қилганмиз. Менимча, Англияда фақатгина битта бундан каттароқ стадион бор.\nОдамлар ўзлари мухлислик қиладиган супер юлдузларни кўрганларидаги қувончларига қаранг. Биз футболни фақат Англия ёки Германияда эмас, ҳамма жойда ривожлантиришимиз керак», – деган Чефериннинг сўзларини келтирди Daily Mail.\nШу йил февралда иккинчи муддатга Европа футболи раҳбарлигига сайланган словениялик функционер, шунингдек, ЕЧЛ финали билан боғлиқ танқидларга ҳам жавоб берди.\nМадриддаги «Ванда Метрополитано» стадионида ўтган финал учун иштирокчилар «Ливерпуль» ва «Тоттенҳэм» клубларига 16 мингтадан чипта ажратилган, бу ҳам инглиз футболи жамоатчилигида норозилик уйғотган эди.\n«Бу борада мен шундай фикрдаман: биз финалларни каттароқ сиғимга эга стадионларда ўтказишимиз керак. Мадриддаги стадионда 62 мингта жой бор, бизга эса талабни қондириш учун 980 мингта чипта керак.\nАгар, масалан, «Уэмбли»да ўйин ўтказганимизда, яна қўшимча 30 мингта мухлисни сиғдира олардик.\nЭнг, энг, энг юқори даражадаги ўйинлар фақат энг муносиб стадионларда ўтиши керак. Аммо [қуйироқ даражадаги] Европа лигаси ва бошқа мусобалар футболни севувчи бошқалар билан ҳам баҳам кўрилиши лозим», – деди Александер Чеферин.\nМаълумот учун, 2020 йилги ЕЧЛ финали Истанбулдаги «Отатурк» стадионида (76 минг томошабинга мўлжалланган), ЕЛ ҳал қилувчи баҳси эса Польшанинг Гданск шаҳридаги «Energa Gdańsk» ўйингоҳида (41 минг томошабин) бўлиб ўтади.\n* Homo sapiens – илмий тилда «одам» маъносини англатувчи атама.


Билмаганимизни аҳли илмдан сўрайлик! — Исломобод\nТонг- 04:25 Қуёш — 05:35 Пешин — 12:33 Аср — 17:12 Шом — 19:12 Хуфтон — 20:42 /strong>\nСиз шуердасиз Бош саҳифа → Билмаганимизни аҳли илмдан сўрайлик!\nБилмаганимизни аҳли илмдан сўрайлик!\nislomobod Сентябрь 23, 2019 0 Изоҳ\n«Албатта, Аллоҳдан бандалари ичидан фақат олимларигина қўрқарлар». (Фотир, 28)\nТабиатга қараб, ундаги маҳлуқот ва мавжудодларни кўриб, Аллоҳнинг қудратини ҳис этиш, ўзига ибрат олиб, яратувчи бор эканлигини англаш, яратувчи Аллоҳ эканини топган ва ундан қурққан киши олим ҳисобланади.\nТабиатнинг икир-чикиригача ўрганган, ундаги бор нарсаларнинг пайдо бўлиши, ўлиши, кўпайиши, тузилиши, таркиби шу каби ҳолатларини ўрганиб, уларни яратган зот Аллоҳни танимаган ва ундан қўрқмаган киши олим эмас, балки у Аллоҳниниг наздида жоҳилдир.\nИмом Ҳасан ал-Басрий розияллоҳу анҳу: «Олим Аллоҳдан ғойибона қўрққан одамдир. Аллоҳ қизиқтирган нарсага қизиққан, Аллоҳ ёмон кўрган нарсадан зуҳд қилган одамдир», деди ва ушбу ояти каримани тиловат қилди «Аллоҳдан бандалари ичидан фақат олимларигина қўрқарлар».\nАбдуллоҳ ибн Аббос розияллоҳу анҳу: «Илм гапнинг кўплигида эмас. Балки у қўрқишнинг кўплигидадир», деган эканлар. Киши қанчалик Аллоҳдан қўрқар экан, демак шунча илмга эга бўлиб бораверади. Илм ҳосил қилган сари Аллоҳдан қўрқув уни эгаллаб олади.\nБир киши денгиз соҳилига қадам босди. Соҳилдаги сув, денгиз ўртасидаги сув каби ранги, таъми бирхил эканини эътироф этиб, унинг чуқурлигини билмаса, албатта у киши ғарқ бўлиши аниқ. Денгиз ўртасига борган сари унинг чуқурлигини ҳам эътироф этган кишида қўрқув пайдо бўлгани каби, Аллоҳнинг маърифатини ҳосил қилган сари кишида қурқув пайдо бўлаверади.\nҲа азизлар, Аллоҳдан бандалар ичида фақатгини олимлар қўрқади. Демак олим бўлмаганлар шахсий ва ижтимоий масалаларда адашмасликлари учун олимларга эргашишлари лозим экан. Шундагина қилаётган амаллари мазмунли бўлиб боради ва энг катта яхшиликни ҳосил қилган бўлади.\nМуовия розияллоҳу анҳудан ривоят қилинади. Расулуллоҳ соллоллоҳу алайҳи васаллам: «Аллоҳ кимга яхшиликни ирода қилса, уни динда фақиҳ қилиб қўяди. Албатта мен тақсимловчиман холос, Аллоҳ беради», дедилар. Муттафақун алайҳ.\nФиқҳ сўзи маърифат қилмоқ, тушунмоқ маъноларини билдиради. Ушбу ҳадисда жамиятдаги барча кишилар орасида яхшилик соҳиби илмли киши эканлиги айтилиняпти. Илмни талаб қилишлик, ундаги дақиқ нукталарини ажратиш, қуръон ва ҳадисдан маърифат ҳосил қила билиш барча яхшиликлардан афзал экан. Фақатгина олимлар ўзларини яхшилик соҳибиман дея оладилар. Бу дегани бошқа яхши амалларни қилувчилар яхшилик соҳиби эмас дейилмайди. Балки, ҳар-бир яхшиликни мукаммал адо бўлишида илм бўлмаса ноқисликни келтириб чиқаради-да.\nАбу Умома ал-Боҳилий розияллоҳу анҳудан ривоят қилинади: «Расулуллоҳ соллаллоҳу алайҳи васалламга икки киши зикр қилинди: «Бири обид, бошқаси олим. Шунда Расулуллоҳ соллаллоҳу алайҳи васаллам: «Олимнинг обиддан афзаллиги худди менинг сизнинг энг кичигингиздан афзаллигимга ўхшайди», дедилар. Сўнгра Расулуллоҳ соллаллоҳу алайҳи васаллам: «Албатта, Аллоҳ, Унинг фаришталари, осмонлару ернинг аҳли, ҳатто уясидаги чумоли ва денгиздаги балиқлар ҳам одамларга яхшиликни ўргатувчига саловот айтадилар», дедилар».\nОбид деганда Аллоҳнинг тоатида туриб, амал қилаётган ҳар-бир киши тушунилади. Намоз ўқувчи ҳам обид, тижорат қилувчи ҳам обид, зироатчи (деҳқон) ҳам обид ва шу каби шариъатга мувофиқ амал қилаётган киши обид ҳисобланаверади. Олимлар обидларнинг амаллари тўғри бўлишларини таъминловчилардир. Залолатдан ҳидоятни, ҳаромдан ҳалолни, ёмондан яхшини ажратиб олишларига ёрдамчилардир.\nПайғамбаримиз соллаллоҳу алайҳи васаллам энг кичик саҳобийдан қанчалик афзал бўлсалар ҳам диний, ҳам дунёвий илмлар соҳибининг, олимининг обид кишилардан шунчалар афзал эканликлари айтилмоқда.\nҲадиснинг давомида «Албатта, Аллоҳ, Унинг фаришталари, осмонлару ернинг аҳли, ҳатто уясидаги чумоли ва денгиздаги балиқлар ҳам одамларга яхшиликни ўргатувчига саловот айтадилар».\nСаловот айтиш Аллоҳ таоло томонидан бўлганда У зотнинг бандага кўрсатадиган раҳматини, осмонлар аҳли, яъни, фаришталр томонидан бўлганида эса, уларнинг бандага истиғфор айтишини, ер аҳли, яъни, одамлар томонидан бўлганда эса уларнинг дуо қилишларини ифода этади. Одамларга яхшиликни ўргатувчилар ва тўғри йўлни кўрсатувчилар фақат уламолардир.\nИмом Аҳмад ибн Ҳанбал ривоят қилган ҳадисда, Пайғамбаримиз соллаллоҳу алайҳи васаллам: «Ер юзида уламолар худди еру сувнинг қоронғулигида йўл топишга ёрдам берувчи йўлчи юлдузга ўхшайди. Юлдузлар ғойиб бўлганда йўловчилар адаша бошлайдилар», дедилар. Уламолар кишиларнинг амалларини муҳофаза қилувчиларидир.\nАмалсиз ҳеч қандай насаб, мартаба фойда бермаганидек, илмсиз амал ҳам фойда бермайди.\nИмом Байҳақий ривоят қилган ҳадисда Пайғамбаримиз соллаллоҳу алайҳи васаллам: «Олим билан обид қайта тирилтирилади. Обидга: «Жаннатга кир», дейдилар. Олимга: «Одамларнинг одобини гўзал қилиб тарбиялаганинг учун, уларга шафоат бериш учун собит тур» дейилади», дедилар.\nБарчаларимиз илм сари ҳаракат қилмоғимиз, зикр қилинган оят ва ҳадислардан ибрат олмоғимиз, ҳаётимизда фойдаланмоғимиз — ҳаммамизнинг мусулмонлик бурчимиздир.\nЎМИ Самарқанд вилояти вакили ўринбосари\nБош имом-хатибларнинг навбатдаги йиғилиши бўлиб ўтди\nРасулуллоҳ соллаллоҳу алайҳи васалламнинг энг ёш саркардаси\nРасулуллоҳ соллаллоҳу алайҳи васалламнинг дўсти


Парламент сайловларига нечта кузатувчи келади? - 05.12.2019, Sputnik Ўзбекистон\nИшонамиз, лекин барбир кузатамиз - Ўзбекистонда 22 декабр куни бўлиб ўтиши кутилаётган парламент сайловларига қаерда неча киши келиши ҳақида Sputnik... 05.12.2019, Sputnik Ўзбекистон\nИшонамиз, лекин барбир кузатамиз - Ўзбекистонда 22 декабр куни бўлиб ўтиши кутилаётган парламент сайловларига қаерда неча киши келиши ҳақида Sputnik инфографикаси.\nЎзбекистонда 22 декабр куни бўлиб ўтиши кутилаётган парламент ва маҳаллий кенгаш сайловларини 700дан ортиқ кузатувчилар кузатиб боришади.\nБу сафарги сайловлар, аввалгиларидан фарқли ўлароқ равишда мутлақ янги тартибда, янги қонунга асосан ўтказилади. Бу сафар илк бор сайловчилар ягона электрон рўйхатини жорий этилади. Айни дамда ушбу рўйхатга 18 ёшга тўлган, овоз бериши ҳуқуқига эга бўлган 20,6 миллион фуқаро киритилган.\nШунингдек, сайловда кузатувчи бўлиши мумкин бўлган фуқаролар тоифалари ҳам кенгайтирилган. Масалан, олдин кузатувчилар сафига фақат сиёсий партиялар вакиллари ва хорижий кузатувчилар кирган бўлса, энди оддий ўзбекистонликлар, маҳаллар вакиллари ҳам сайловнинг қонуний ўтказилаётганини кузатиб боришлари мумкин.\nПарламент сайловларига қаерда неча нафар кузатувчи келиши ҳақида Sputnik инфографикасида батафсил танишинг.


ЎзА - Давлат хизматларидан электрон фойдаланиш орқали ўзингиз ва бошқаларни хавфдан асранг\nДавлат хизматларидан электрон фойдаланиш орқали ўзингиз ва бошқаларни хавфдан асранг\nКоронавирус пандемияси туфайли жаҳоннинг аксарият давлатлари, шу жумладан, Ўзбекистонда ҳам қатор чекловлар жорий этилмоқда. Бу, пандемия тарқалишининг олдини олиш, аҳолининг хавфсизлигини таъминлашда муҳим, албатта.\nЛекин ҳаёт давом этар экан, мураккаб вазиятга қарамасдан аҳолининг кундалик, шу жумладан, давлат хизматларига бўлган эҳтиёжи тўхтамайди. Ушбу вазиятда тегишли ташкилотлар тавсиясига мувофиқ, эҳтиёжни масофадан (онлайн) қаноатлантириш муҳим аҳамиятга эга. Бу борада давлат хизматлари марказлари ҳам жисмоний ва юридик шахслардан ягона интерактив давлат хизматлари портали орқали мурожаат қилишни сўрайди.\nТошкент вилояти туман (шаҳар) давлат хизматлари марказларига 2019 йилда фуқаролардан 977 минг 470 та мурожаат келиб тушган. Шундан 99,3 фоизи шахсан давлат хизматлари марказларига келган ҳолда топширилган бўлса, бор йўғи 0,7 фоизи ягона интерактив давлат хизматлари портали орқали келиб тушган.\n2020 йилнинг ўтган икки ойида 22 минг 673 нафар, шундан 19 минг 448 нафар жисмоний шахсга давлат ва хўжалик бошқаруви органлари, маҳаллий давлат ҳокимияти органлари ҳамда тижорат банклари томонидан кўрсатиладиган барча турдаги хизматлардан эркин фойдаланишни таъминлайдиган электрон рақамли имзо сертификати берилган.\nАниқроқ қилиб айтганда, ҳозирги кунда 158 минг 618 нафар шахс ўзларига керакли бўлган хизматларга оид масалани давлат хизматлари марказларига шахсан келмасдан ЯИДХП орқали, яъни қонун ҳужжатларига мувофиқ берилган имтиёздан фойдаланиб, ҳал этиши мумкин. Бу билан фуқаронинг қимматли вақти тежалади, белгиланган йиғимни ЯИДХП орқали мурожаатга нисбатан қўлланиладиган имтиёз асосида камроқ тўлаш имкониятига эга. Энг муҳими, уйидан чиқмасдан мурожаат қилиш орқали ҳал этиши ҳамда сўраган ҳужжатларини олиши мумкин. Бугунги кунда бундай хизматжуда ҳам муҳим ҳисобланади.\nҚабул қилинган қонун ҳужжатига мурожаат қиладиган бўлсак, давлат хизматлари марказларига ЯИДХП орқали мурожаат қилган шахсларга қай даражада қулайлик яратилгани, яъни имтиёз берилгани янада тушунарлироқ бўлади.\nЎзбекистон Республикаси Вазирлар Маҳкамасининг 2019 йил 20 августдаги тегишли қарори билан электр энергиясини ҳисобга олиш ускунаси (ҳисоблагич)ни ечиш, қиёслашдан ўтказиш ва ўрнатиш бўйича давлат хизматлари кўрсатишнинг маъмурий регламенти тасдиқланди. Ушбу регламентга кўра, давлат хизматини олиш учун ЯИДХП орқали мурожаат этганда мазкур маъмурий регламентнинг 15-бандида кўрсатилган йиғимлар, жисмоний шахслардан (маиший эхтиёжлар учун электр энергиясидан фойдаланувчи жисмоний шахслардан ташқари) базавий ҳисоблаш миқдорининг 20 фоизи, яъни 44 минг 600 сўм ундирилади. Мазкур портал орқали мурожаат қилган шахс эса ушбу маблағнинг 90 фоизини тўлайди ҳамда ортиқча вақт сарфламайди.\nДавлат хизматлари марказларига судланганлик ҳақида маълумотнома бериш бўйича 31 минг 236 та ариза берилган бўлиб, бирорта фуқаро бу масалада ЯИДХПга мурожаат қилмаган. Фуқаро ЯИДХП орқали ариза берганда 22 минг 300 сўм ўрнига 20 минг 70 сўм тўлар эди. Шунда ҳар бир фуқаро 2 минг 230 сўмдан тежаб қолади. Буни аризачилар сонигакўпайтирсак, 69 миллион сўмдан ортиб кетади.\nШунингдек, турар жой тоифасидаги кўчмас мулк объектлари бўйича кадастр хизматини кўрсатиш бўйича ундириладиган йиғимларнинг тўланишида ҳам 3 минг 780 та ариза олинган. Мазкур фуқаролар ЯИДХП орқали мурожаат қилганида тўловларда 10 фоизлик имтиёздан фойдаланган бўларди.\nХулоса ўрнида шуни таъкидлаш жоизки, Президентимизнинг “Аҳолига давлат хизматлари кўрсатишнинг миллий тизимини тубдан ислоҳ қилиш чора-тадбирлари тўғрисида”ги фармонида белгиланган давлат хизматларининг ҳар бир тури бўйича “Фуқаролар эмас, ҳужжатлар ҳаракатланади” тамойилига кўра, давлат хизматлари кўрсатиш механизми жорий этилган. Ваколатли давлат органлари ва бошқа ташкилотлар зарур ҳужжатлар ва ахборотларни бошқа тузилмалардан мустақил равишда олиши ҳисобига соддалаштирилган.\nШунинг учун ҳар бир юртдошимиз яртилган бундай қулайлик ва берилган имтиёзлардан самарали фойдаланмоғи лозим. Айниқса, коронавирус пандемияси сабаб имкон қадар уйда қолиш тавсия этилаётган мураккаб бир вазиятда бу жуда ҳам муҳим.\nДавлат хизматлари агантлиги\nТошкент вилояти бошқармаси